
הכנסת התשע-עשרה
נוסח לא מתוקן

מושב שלישי
<פרוטוקול מס' 393>
מישיבת ועדת הכלכלה
יום שלישי, ג' בכסלו התשע"ה (25 בנובמבר 2014), שעה 14:00
<סדר היום:>
<הצעת חוק רישוי שירותים לרכב, התשע"ג-2013 (מ/769)
>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	עוזי יצחקי
	–
	המנהל הכללי, משרד התחבורה והבטיחות בדרכים

	לנה גרשקוביץ
	–
	מרכזת בכירה כלכלה, משרד התחבורה והבטיחות בדרכים

	אבי גונן
	–
	מהנדס ראשי לרכב, משרד התחבורה והבטיחות בדרכים

	עו"ד שרית זוכוביצקי-אור
	–
	הלשכה המשפטית, משרד התחבורה והבטיחות בדרכים


	משה קירמאייר
	–
	ראש תחום הדרכה שמאים ופיתוח, משרד התחבורה והבטיחות בדרכים

	ארז לוי
	–
	מהנדס תקינה, אגף רכב, משרד התחבורה והבטיחות בדרכים

	ברק טייכמן
	–
	עוזר מנכ"ל, משרד התחבורה והבטיחות בדרכים

	עו"ד דרור וגשל
	–
	עוזר ראשי, משרד המשפטים

	אבנר פלור
	–
	סמנכ"ל בכיר מינהל תנועה, משרד הכלכלה

	עו"ד דבי מילשטיין
	–
	ראש תחום סחר חוץ ויחסים בינלאומיים, משרד הכלכלה

	עו"ד יובל אביעד
	–
	הלשכה המשפטית, משרד הכלכלה

	עו"ד אפרת רחלי מאירי
	–
	ראש תחום ייעוץ וחקיקה, הרשות להגנת הצרכן והסחר ההוגן, משרד הכלכלה

	רפ"ק עו"ד טל ויתקון
	–
	יועמ"ש,  יחידת אתגר, משטרת ישראל, המשרד לביטחון פנים

	עו"ד עמנואל ברכפלד
	–
	רשות ההגבלים העסקיים

	אסף אלפסי
	–
	מהנדס, ראש ענף רכב וחלפים, מכון התקנים הישראלי

	מוטי חלפון
	–
	ראש מדור רכב, מכון התקנים הישראלי

	עו"ד ליאור הינקוס
	–
	יועץ משפטי, מייצג את מכון התקנים הישראלי

	יעקב יהודה רודד
	–
	מנכ"ל, איגוד יבואני הרכב

	עו"ד אהוד שניידר
	–
	יועץ משפטי, איגוד יבואני הרכב

	עו"ד סיגלית בן ששון
	–
	יועצת משפטית, איגוד יבואני הרכב

	עו"ד יורם בונן
	–
	יועץ משפטי, כלמוביל, איגוד יבואני הרכב

	אריה אשד
	–
	מנכ"ל, איגוד המוסכים

	עו"ד אינגריד הר-אבן
	–
	היועצת המשפטית, איגוד המוסכים

	יפה חובב
	–
	מנהלת תחום ענפי, איגוד לשכות המסחר

	יוסי סקורניק
	–
	יו"ר חטיבת החלפים לרכב, איגוד לשכות המסחר

	גדעון רייס
	–
	חבר הנהלה חטיבת החלפים לרכב, איגוד לשכות המסחר

	עו"ד אורן גלעדי
	–
	יועמ"ש חטיבת החלפים, איגוד לשכות המסחר

	גבריאל (גבי) דובינסקי
	–
	מנכ"ל קמור אביזרי תנועה בע"מ, סקציית יבואני הצמיגים, איגוד לשכות המסחר

	אלכס ליבסטר
	–
	יועץ הנדסי לחטיבת החלפים, איגוד לשכות המסחר

	רענן שמחון
	–
	חבר בלשכת המסחר, איגוד לשכות המסחר

	עו"ד זאב פרידמן
	–
	היועמ"ש, המועצה הישראלית לצרכנות, ארגוני צרכנים

	חן קריצ'בסקי
	–
	משנה למנכ"ל, אוטולוקס, יבואני צמיגים

	עו"ד אורית גרין
	–
	מנהלת המחלקה המשפטית, אוטולוקס, יבואני צמיגים

	דידי רוזנפלד
	–
	מנכ"ל, שלמה סיקסט 

	חיים פילצר
	–
	סמנכ"ל, קבוצת אלון, יבואני כלי רכב

	רון מלכה
	–
	מנהל, קשת ליס, חברות להשכרת רכב וליסינג

	רן כהן
	–
	אזרח

	יעל גויסקי
	–
	לוביסטית יעל גויסקי), איגוד המוסכים

	ענת אלון
	–
	לוביסטית (יעל גויסקי), איגוד המוסכים

	עדי אביטן
	–
	לוביסטית (גורן עמיר), איגוד יבואני הרכב

	רומן גרביץ
	–
	לוביסט (פוליסי), איגוד חברות הביטוח


<ייעוץ משפטי: >
איתי עצמון

יעל לדרמן (מתמחה)

<מנהלת הוועדה:>
לאה ורון
<רישום פרלמנטרי:>
אירית שלהבת
<הצעת חוק רישוי שירותים לרכב, התשע"ג-2013 (מ/769)>
<היו"ר אבישי ברוורמן:>
רבותי, אדוני המנכ"ל, מכובדי כולם, אנחנו רוצים להתקדם. יש לנו הרבה דברים – יש לנו גז, יש לנו תקשורת, יש לנו תחבורה. אמרתי לעוזי יצחקי לעבוד קשה, להתייעץ ככל האפשר יותר ביניכם ובין עצמכם וכאן "נזרום". אדוני היועץ המשפטי, עו"ד עצמון, מנהלת הוועדה, גברת ורון, אנחנו בפרק ח'. 
<עוזי יצחקי:>
כבוד היושב-ראש, אנחנו רוצים לחזור לסעיף לגבי התקינה האירופאית והאמריקאית. דיברנו עם השגרירות האמריקאית, אנחנו בקשר טוב איתה. יש פה הודעה של מנהל אגף הרכב לאחר שיחה עם הגורם שאנחנו נמצאים אתו בקשר ממש שבועי. 

<היו"ר אבישי ברוורמן:>
מאחר והיחסים שלנו עם ארצות-הברית ועם הממשל קשים אני שמח מאוד שאבנר פלור גורם לשיפור היחסים בינינו ובין ארצות-הברית. אבנר, בבקשה. 

<אבנר פלור:>
בדיון הקודם מנהלת הוועדה הציגה מייל שהופנה לוועדה של השגרירות האמריקאית, מאת מר אלן וילונסקי, שהוא מומחה סחר בכיר בשגרירות האמריקאית. מתוך שיחה שהיתה לי עמו – והכול מתועד ונשלח למנהלת הוועדה – עלה כי ביום 24 באוקטובר 2013 פרופ' ברוורמן הזמין את הגברת מריה אנדרוס, הקונסולית המסחרית, להשתתף בדיוני הוועדה, בהמשך לביקור שלך אצלה. אלן וילונסקי הפנה את הפרטים שלה במידה והיא תרצה להגיע לדיוני הוועדה. 

<עוזי יצחקי:>
היא עכשיו בחוץ לארץ, דרך אגב. 

<היו"ר אבישי ברוורמן:>
כבר אודיע פה שהיא מוזמנת באופן קבוע, מתי שהיא רוצה, רק שכמובן היא תצטרך לדאוג לתרגום סימולטני. אני לא בטוח שיש לנו פה. אז אני מציע שמשרד התחבורה ידאג שהיא תוכל להביא איתה מתרגם. 
<לאה ורון:>
ככל שיידרש. 

<אבנר פלור:>
הם החליטו לא להגיע לדיוני הוועדה מסיבות שלהם, שאני לא נכנס אליהן. אבל לגבי הצעת החוק עצמה והפרק הספציפי הזה – הנושא תואם עם אלן וילונסקי, שנמצא אתנו בקשרי עבודה. 

<היו"ר אבישי ברוורמן:>
כשאתה אומר "תואם", כלומר במקרה הזה הדברים מקובלים על ארצות-הברית?
<עוזי יצחקי:>
להיפך, הם מברכים על זה. 

<אבנר פלור:>
הם מברכים על הפתיחה של השוק, כפי שאמרתי גם בדיון הקודם. אחד הנושאים החשובים בפרק הזה הוא פתיחת השוק האמריקאי. 

אני רוצה לחדש עוד דבר, שבתקופה הקרובה מאוד ייחתם גם הסכם הבנות בין משרד התחבורה לבין מינהל הבטיחות האמריקאי להחלפת מידע, לקשרי עבודה מקצועיים כאלה ואחרים. אני יכול לומר שהייתי אמור להיות שם ולחתום על ההסכם הזה בשם המנכ"ל אולם בשל דיוני הוועדה שהתקיימו החודש בצורה אינטנסיבית אני כאן. אני מקווה שברבעון הראשון של 2015- - - 

<היו"ר אבישי ברוורמן:>
אם אתה צריך לחתום אציע לך, אתה יכול לטוס בשעה 13:00, תהיה בבוקר בוושינגטון, תחתום ותחזור. אתה יכול לסדר את זה לקראת סוף השבוע ואפילו לא תחלל שבת. 

<עוזי יצחקי:>
אז אפשר להצביע על הסעיף הזה. 

<לאה ורון:>
רגע, אולי כדאי גם שתציגו את ההתייחסות שהעברתם בכתב ממשרד הכלכלה, ביחס להסכמי הסחר. 

<אבנר פלור:>
בדיון הקודם משרד התחבורה גם נתבקש להגיש התייחסות בנושא תקינת מוצרי תעבורה, ובכלל זה השוני בין התקינה האמריקאית לתקינה האירופאית. משרד הכלכלה נתבקש להעביר את התייחסותו בנוגע לאפליה בהסכמי הסחר בינינו לבין ארצות-הברית וכולי. יש מכתב שהופנה למנהלת הוועדה על-ידי משרד התחבורה, לפיו אנחנו ככלל מאמצים תקינת רכב אירופאית או אמריקאית, כאשר התקינה למוצרי תעבורה נגזרת מתקינת הרכב. כלומר, מוצר תעבורה שעומד בתקינה אירופאית מתאים לרכב עם תקינה אירופאית, ומוצר תעבורה שעומד בתקינה אמריקאית מתאים לרכב עם תקינה אמריקאית, ברמה הכללית. 
עוד שתי נקודות חשובות שהובהרו במכתב שלי מתייחסות לשוני בין שיטת ההתעדה האירופאית לבין האמריקאית. בשיטה האירופאית הבדיקות מבוצעות על-ידי מעבדות בלתי תלויות,  מתקבלת תעודה של מעבדה בלתי תלויה שבודקת את מוצר התעבורה. בשיטה האמריקאית המדיניות של התקינה הפדרלית של ארצות-הברית מתבססת יותר על הצהרות יצרן ופחות על בדיקות של מעבדות בלתי תלויות. 

כמו כן, הבהרתי במכתב גם את ההתייחסות שלנו בנוגע לדרישות הנוספות למוצרים שמגיעים עם התקינה האמריקאית. היות והתקינה האמריקאית, המעטפת הכוללת, כוללת גם את ההיבטים של התקינה וגם את החבות הפלילית וכל מה שנגזר מכך אל מול היצרנים, אל מול העוסקים בכלל, הדרישות שלנו שמופיעות בהצעת החוק שמצויה על שולחן הוועדה בעצם כוללות דרישות נוספות לגבי התקינה האמריקאית. 

לגבי המכתב של משרד הכלכלה, הייתי מציע, אם אפשר, שהם יציגו. 

<לאה ורון:>
נמצאת פה עו"ד מילשטיין, ראש תחום סחר חוץ ויחסים בינלאומיים במשרד הכלכלה. שלום לך ותודה שבאת. 

<היו"ר אבישי ברוורמן:>
עו"ד מילשטיין, אנא הציגי את עמדת משרד הכלכלה.  

<דבי מילשטיין:>
כפי שמתבטא במכתב שהוגש על-ידי סגנית מנהלת מינהל סחר חוץ, רציתי רק להבהיר שעיקרון האפליה, שהבנתי שזה היה בעצם החשש, שהוא עיקרון שבאמת מתבטא בהסכמי ה-WTO וידוע כעיקרון ה-MFN (Most Favorite Nation), האומה המועדפת, קובע כי מדינה תבטיח שבכל הנוגע לרגולציה הטכנית שלה היא תתייחס למוצרים המיובאים לא פחות מאשר היא מתייחסת למוצרים של אחרים וגם למוצרים שלה. העובדה שבהצעת החוק אנחנו מכירים בשני סטים של רגולציות מעבר לרגולציה שלנו כבר כשלעצמה מעידה על עמידה בהוראות ההסכמים הבינלאומיים. העובדה שדרכי ההוכחה שונות אינה מהווה הפרה אלא העובדה שמדובר על שיטות אכיפה ופיקוח שונות, כפי שמתבטא במכתב של משרד התחבורה, בעצם מובילה אותנו למסקנה שאין מנוס אלא לקבוע כללי דרכי הוכחה שונים כדי להגן על בטיחות הציבור. לכן אנחנו חושבים שאין כאן הפרה של ההסכמים. 
<היו"ר אבישי ברוורמן:>
אני מודה לך. רשות הדיבור לעו"ד עצמון שיש לו מספר שאלות הבהרה אליך, מר פלור. 

<איתי עצמון:>
או לכל נציג אחר של משרד התחבורה. 

<היו"ר אבישי ברוורמן:>
אחר-כך נקרא שוב את הסעיף ונצביע עליו. כשאמרתי "מר פלור" לא התכוונתי שגם עו"ד זוכוביצקי-אור לא תוכל להתבטא. 
<איתי עצמון:>
כל נציג של משרד התחבורה. 

אני מבקש הבהרה לוועדה בנקודה ספציפית שעלתה בדיון הקודם. לעניין דגם מוצר תעבורה שקיימות לגביו דרישות תקינה של האיחוד האירופי, נדרש בעצם להוכיח כי הוא עומד בדירקטיבה או בתקנה של האיחוד האירופי או בתקן של אחת ממדינות האיחוד, בתנאים כפי שמפורט בסעיף. לעומת זה, לגבי דגם מוצר תעבורה שקיימות לגביו דרישות תקינה פדרליות של ארצות-הברית היבואן נדרש "למסור הצהרות כי דגם מוצר התעבורה משווק בארצות-הברית שנה לפחות בעת הבקשה לייבוא וכן הצהרה כי לא פורסמה לגבי אותו דגם מוצר התעבורה הודעת קריאה חוזרת (Recall) וכן כי לא פורסמה לגבי מוצר התעבורה הודעה בדבר חקירה באתר מינהל הבטיחות הפדרלי בארצות-הברית". הדרישות האלה לא נדרשות לעניין מוצר שקיימות לגביו דרישות תקינה של האיחוד האירופי. השאלה – ואני חושב שזאת השאלה העיקרית שעלתה בדיון הקודם בוועדה – מה הסיבה להבדלים האלה. האם בדירקטיבה או בתקנה של האיחוד האירופי או בתקן של אחת ממדינות האיחוד האירופי נכללים התנאים לעניין שיווק במשך שנה לפחות, לעניין Recall, לעניין היעדר הודעות על חקירות?
<היו"ר אבישי ברוורמן:>
האם השאלה ברורה? מי עונה עליה?

<אבי גונן:>
אני מהנדס ראשי לרכב במשרד התחבורה. אנסה לענות תשובה. כפי שבפתיח פה נאמר שבעצם שתי הרגולציות שונות לחלוטין וכל אחת עומדת בפני עצמה, מעצם הגדרת שתי רגולציות יש אפליה. למשל, אתה מוצא באירופאית דרישות להגנת הולכי רגל ובאמריקאית אתה לא מוצא. לכן צריך להתייחס אל כל רגולציה בפני עצמה. 

אם אני מסתכל על הרגולציה האירופאית, מובנה בתוכה עניין ה-Recall, רואים שיש דירקטיבה מסמיכה כללית שמדברת על General product safety, שמגדירה בעצם מה החובה של כל יצרן בהתנהלות של מוצר תעבורה שיש לגביו ליקוי. זאת אומרת, ההתנהלות סגורה, כל המעטפת סגורה. אותו דבר לגבי הוכחת המוצר. זאת אומרת, איך שאני לא הולך אני מוצא מעטפת סגורה לחלוטין. 

<איתי עצמון:>
מה הכוונה במילה "מעטפת"?

<אבי גונן:>
מעטפת של בקרה של הרגולטור, אם באמצעות המעבדות המוסמכות בשיטה האירופאית או גורמים אחרים, מעטפת שסגורה הן בתיעוד, הן בבקרה, הן בקו הייצור, הן ב-Recall, הן בהיבטים הבטיחותיים. כל המעטפת סגורה. 

כשאני הולך לשיטה האמריקאית, שם אומרים: אנחנו רוצים תקן, זה הכול. כל היתר – חלה עליך חובה, תבטיח שזה עומד בכל הכללים. היות ושם הדרישה היא רק טכנית, אין מעטפת כוללת שמבטיחה, אמרנו: בסדר, אנחנו מוכנים להיכנס לשוק האמריקאי אבל רוצים להבטיח שזה מגיע מהמדף האמריקאי. 
מה אנחנו עושים? אנחנו שמים יד בתוך המדף האמריקאי, מגיעים לשוק האמריקאי, מתירים אותו, אבל בכל אופן זה תקן, אני לא דורש תעודות, וזה בטיחות ושלום הציבור. 

<איתי עצמון:>
אתה כן דורש תעודות. בנוסף לתעודה ממעבדה מוכרת אמריקאית אתה דורש דרישות נוספות. 

<אבי גונן:>
אני לא דורש דרישות התנהלות. כלומר, דורשים לא תעודות תקן אלא הצהרת יצרן ו-12 חודשים. אפשר להתווכח אם 12 או 6 חודשים. למה אני דורש? כדי שלא יהיה מצב שמישהו מביא מוצר לאמריקה והוא מוצר נחות שגמר את חייו בתוך שבוע ולמרות זה מגיע לישראל. אני רוצה שלפחות המוצר יהיה בצורה סבירה על המדף האמריקאי. צריך להבין שההתנהלות של הבקרה הבטיחותית היא באמצעות האזרח. בארצות-הברית יש אתר ענקי, שם עשרות אלפי אזרחים מלינים, והוא מחליט לערוך חקירה בהתאם לתלונות ובשלב מסוים גם עושה את ה-Recall. כל המהלכים האלה שקופים שם, כולם רואים אותם. 

<לאה ורון:>
תחת הדירקטיבה האירופית והתקן האירופי יש לכם גם מידע לגבי Recall וחקירה באירופה?

<אבי גונן:>
גם ה-Recall מופיעים באתר אירופאי. כל Recall מופיע באתר אירופאי. זאת אומרת, גם האזרח יכול להסתכל, מעבר לאנשי המקצוע. 

<היו"ר אבישי ברוורמן:>
עו"ד עצמון, האם ענו על השאלה שלך?

<איתי עצמון:>
לא, או שלא לגמרי הבנתי. 

<היו"ר אבישי ברוורמן:>
אז תשאל שוב בצורה ברורה ומר גונן יענה. 

<איתי עצמון:>
מוצר שקיימות לגביו דרישות תקינה אירופיות ומגיע לכאן, האם בתעודה שהוא מביא לצורך הוכחת עמידה באותן דרישות, תעודה ממעבדה מוכרת אירופית, התעודה הזאת כוללת כבר התייחסות לעניין ה-recall, למשל? כלומר, אם הוא מקבל תעודה שהוא עומד בדרישות התקינה, האם הדבר שווה להתייחסות לעניין ה-recall או לעניין חקירות?
<אבי גונן:>
אני לא מקבל תעודה של המידע לגבי ה-recall, אבל הדירקטיבה מסמיכה- - -
<היו"ר אבישי ברוורמן:>
תן לנו דוגמה של ייבוא מאירופה, תסביר מה קורה. 

<אבנר פלור:>
ניקח דוגמה של רכב. ברכב, כפי שהוצג, יש תעודה כוללת שהרכב עומד בכל דרישות התקינה ואת המעטפת, כלומר שהיצרן שמייצר את הרכב עומד בכל המעטפת של ייצור הרכב. כלומר, "ליין" הייצור שלו, יש לו פיקוח ובקרה של מעבדה כזאת או אחרת שמופיעה בתקן. הוא גם מחויב לדווח על recall, על בעיות בטיחותיות שיש לאורך שנות תפעולו של הרכב. כלומר, אם ברכב מסוים יש recall היצרן מחויב להודיע, כפי שכתוב גם אצלנו בחקיקה ומופיע גם בחקיקה במסגרת הדירקטיבה האירופאית, שהוא מחויב לדווח לרשויות על ביצוע ה-recall ברכב כזה או אחר. 
אותו מודל שיש ברכב יש גם בנושא מוצרי תעבורה. לדוגמה בצמיג מסוים יש תקן אירופאי לגבי עמידת הצמיג בתקן ואותה התנהלות שמופיעה בדירקטיבה, התנהלות של אחריות של ה-recall, הכול מופיע כאן. אם יש recall במוצר מסוים- - - 

<לאה ורון:>
שנגרם בגין מוצר מסוים. 

<אבנר פלור:>
אם זה בתהליך הייצור של המפעל או- - -

<היו"ר אבישי ברוורמן:>
מישהו ייצר צמיגים פגומים ועושה recall. מה קורה?

<אבנר פלור:>
במסגרת הדירקטיבה יש גם הסבר, מבחינת היצרן עצמו, מתי הוא מדווח על זה כ-recall או לא כ-recall. היצרן עצמו מדווח שבצמיג הזה יש recall. הוא פונה לכל היבואנים והדילרים שלו ומבצע את התהליך עצמו. כפי שיש ברכב יש גם בצמיג, מבחינת המעטפת האירופאית. 

<היו"ר אבישי ברוורמן:>
אני מבקש לקרוא את הסעיף כדי שנוכל להצביע. עו"ד זוכוביצקי-אור, אני לא יודע איך נסתדר בלעדיך, ואני מתכוון לזה. 

<שרית זוכוביצקי-אור:>
	"רישיון ליבוא דגם מוצר תעבורה 
	89. 
	 אדם זכאי לקבל רישיון ליבוא מוצר תעבורה מדגם מסוים אם התקיימו כל אלה:

	
	
	
	(1)
הוא בעל רישיון לסחר במוצרי תעבורה לפי סעיף 92;

	
	
	
	

	
	
	
	(2)
הוא מסר הצהרה בנוסח שקבע השר במסגרתה הוא מתחייב  לעשות את כל הפעולות הדרושות על מנת להבטיח את תקינות מוצרי התעבורה שייובאו על ידו, בטיחותם, התאמתם לאבטיפוס של דגם מוצר התעבורה שאושר ליבוא וכי לא נתגלתה לגביהם תקלת בטיחות סדרתית . 

	
	
	
	(3)      דגם מוצר התעבורה עומד בתקן רשמי ואם לא קיים לגביו תקן רשמי הוא עומד באחד  מאלה אם קיים לגביו:

	
	
	
	(א)
	לגבי דגם מוצר תעבורה שקיימות לגביו דרישות תקינה של האיחוד האירופאי יעמוד באחד מאלה:

(1)
דירקטיבה או תקנה של האיחוד האירופאי.

(2)     תקן של אחת ממדינות האיחוד האירופאי ובלבד שאותו תקן הוא ברמת בטיחות תואמת לרמת הבטיחות של החקיקה של האיחוד האירופאי ושפועלים על פיו באותה מדינה.

	
	
	
	(ב)
	לגבי דגם מוצר תעבורה שקיימות לגביו דרישות תקינה פדראליות של ארה"ב יעמוד בכל אלה: 

(1)
תקן או תקנה פדראליים  של ארה"ב.

(2)
היצרן הצהיר כי דגם מוצר התעבורה משווק בארה"ב 12 חודשים לפחות בעת היבוא. 

(3)
המייבא הצהיר לגביו בכתב כי הוא עומד בכל אלה –

(א)
לא פורסמה לגבי מוצר התעבורה הודעת קריאה חוזרת (Recall) באתר מינהל הבטיחות הפדראלי בארה"ב (NHSTA) שכתובתו: www-odi.nhtsa.dot.gov/owners/SearchSafetyIssues?prodType=E בשלוש השנים שקדמו להגשת הבקשה לרישיון היבוא. 


(ב)
לא פורסמה לגבי מוצר התעבורה הודעה בדבר חקירה באתר מינהל הבטיחות הפדראלי בארה"ב (NHSTA) בשנתיים שקדמו להגשת הבקשה לרישיון היבוא.  

	
	
	
	(ג)
	לגבי דגם מוצר תעבורה שסומן עליו כי הוא עומד בדרישות תקינה של האיחוד האירופאי וגם בדרישות תקינה פדראליות של ארה"ב – יעמוד בהוראות לפי סעיף (א) . 

	
	
	
	(ד)
	לגבי דגם מוצר תעבורה שקיים לגביו תקן ישראלי שקבע השר בהסכמת שר האוצר ושר הכלכלה – יעמוד בתקן כאמור. 

	
	
	
	(ה)
	אם לא חלים לגבי דגם מוצר התעבורה החקיקה או התקנים שבפסקאות (א) עד (ד) יעמוד בדרישות בטיחות ואיכות שקבע השר בהסכמת  שר האוצר ושר הכלכלה."


<איתי עצמון:>
בישיבה הקודמת שבה נדון הסעיף דובר על מספר תיקונים בנוסח הסעיף. התיקון הראשון, בפסקה (2), לעניין התאמה לאבטיפוס של דגם מוצר התעבורה. אני מבין שכאן לא מדובר על התאמה לאבטיפוס. 
<עוזי יצחקי:>
מחקנו את זה. 

<איתי עצמון:>
צריך לומר את זה עכשיו כי אנחנו מצביעים על הסעיף. 

<עוזי יצחקי:>
"התאמתם לדגם מוצר התעבורה...". מחקנו את המילה "לאבטיפוס". 

<איתי עצמון:>
הערה נוספת בפסקת משנה (3)(ב): "לגבי דגם מוצר תעבורה שקיימות לגביו דרישות תקינה פדראליות". בפסקה (2) של אותה פסקת משנה, האם מדובר על הצהרה של היצרן או של היבואן?

<עוזי יצחקי:>
של היבואן. תיקנו את זה. 

<איתי עצמון:>
כלומר "היבואן יצהיר". 

יש לי הערה שחזרה על עצמה גם בעניין ייצור מוצרי תעבורה. נדרש כאן מבקש הרישיון למסור הצהרה בנוסח שקבע השר, שבמסגרתה הוא מתחייב לבצע כל מיני פעולות שלא מוגדרות כאן באופן מדויק. לא ברור אם מדובר על פעולות לפי דין, כלומר אם מדובר בחובות לפי החוק הזה, האם מדובר על איזו חובה כללית שמבקשים להחיל אותה. אני לא כל-כך מבין מדוע נדרש מבקש רישיון למסור הצהרה כללית, שאני לא בטוח אם הוא בכלל יכול לעמוד מאחוריה. אני לא בטוח מה הוא אמור להצהיר. אני חושב שפסקה (2) מיותרת. 

<שרית זוכוביצקי-אור:>
אסביר. הסברנו את זה גם בישיבה הקודמת. למעשה אנחנו נותנים רישיון לדגם. דהיינו, מבקש הרישיון מציג את הדגם שאותו הוא רוצה לבדוק, אנחנו בודקים מסמכי תקינה ונותנים אישור. למעשה זה כמו אישור עקרוני, כלומר זה אישור שכולל בתוכו את דגם מוצר התעבורה ולמעשה עם הרישיון הזה הוא יכול לשחרר סחורה שהוא שולח מחוץ לארץ מעת לעת. 

<איתי עצמון:>
יש תנאים באותו רישיון. 

<שרית זוכוביצקי-אור:>
כשאנחנו נותנים את האישור אנחנו אומרים: הדגם שאתה רוצה לייבא עומד בתקן. עם הרישיון העקרוני הזה למעשה הוא יכול לשחרר סחורה. אנחנו רוצים שכאשר הוא מעמיס את הסחורה בחוץ לארץ הוא יעשה את הפעולות. הרי ברישיון הוא לא בא אלינו כל פעם כשהוא רוצה להשיט מוצרי תעבורה מחוץ לארץ. הוא יכול לעשות את זה עם אותו רישיון אם הוא מייבא את אותו דגם. אנחנו רוצים שהוא יעשה פעולות, הוא באחריותו, כאשר הוא משיט את הסחורה מחוץ לארץ, להבטיח שמה שמועמס על המכולה ומושט לארץ, אל"ף, הוא מוצר תקין. הוא הרי לא חוזר אלינו, כלומר הוא עם הרישיון שנתנו יכול לשחרר את הסחורה. בי"ת, שהוא מתאים לדגם שאנחנו אישרנו. לכאורה הוא יכול להעמיס כל דבר על המכולה ולשחרר אותו עם הרישיון שנתתי. 
<איתי עצמון:>
אבל ברגע שהוא בעל רישיון הוא חייב לעמוד בכל החובות שחלות על בעל רישיון. הוא אמור להביא לארץ רק מוצרים שעומדים בדרישות התקינה ובהתאם לתנאי הרישיון ואסור לו להביא דגמים אחרים והוא צריך להבטיח שהם יהיו תקינים. אני מניח שכל הדברים האלה מוסדרים ברישיון. אם הוא אינו עומד בתנאי הרישיון כמובן שבסמכות הרשות המוסמכת לייבוא לבטל לו את הרישיון, להתלותו וכל כיוצא בזה. לכן אני לא מבין מדוע הוא צריך למסור כאן איזו הצהרה. 

<לאה ורון:>
בנוסף לרישיון. 

<איתי עצמון:>
בנוסח שקבע השר בתקנות. אינני יודע מה בדיוק יקבע השר בתקנות.

<שרית זוכוביצקי-אור:>
אתה צודק לעניין התקנות. 

<היו"ר אבישי ברוורמן:>
הוא טוען שזה מיותר, שממילא הכול נמצא ברישיון. אם זה מיותר, תורידי את זה, חבל. אנחנו בעד תורת הצמצום. 

<איתי עצמון:>
אלא אם כן יש הסבר טוב למה זה נדרש. לא הבנתי למה זה נדרש. 

<היו"ר אבישי ברוורמן:>
בירוקרטיה נוספת. 
<אבי גונן:>
יש הצעת מחליטים שפורסמה רק לאחרונה על-ידי משרד הכלכלה ומשרד האוצר, שבה הם בפירוש בונים על תהליך של הצהרה של היבואן בתהליך הייבוא. 

<איתי עצמון:>
לגבי דרישות תקינה. זה משהו אחר. הצהרה שהמוצר עומד בדרישות תקינה. לא הצהרה כללית לגבי תקינות ובטיחות. אלה שני דברים שונים. 

<שרית זוכוביצקי-אור:>
קודם כול, היא לא כללית. ההצהרה לא כללית ולכן גם אני מקבלת את מה שאמרת לעניין התקנות, לא צריך פה תקנות. כלומר, יש פה הצהרה על שלושה אלמנטים. 

<היו"ר אבישי ברוורמן:>
כבר אמרנו שישראל בתחתית העולם השלישי בבירוקרטיה ובדברים האלה. אם זה מיותר – צריך להוריד את זה. לעתים כל אחד מעורכי-הדין מסתכל על הפסיקים והנקודות. איך אומרים: Laissez faire, Laissez passer, שיהיה יותר פשוט. 

מכיוון שרונן לוי נמצא באמסטרדם אז ניתן לאינגריד הר-אבן היום לומר את דברה. 

<איתי עצמון:>
יש לי עוד שאלה. לעניין מוצר שקיימות לגביו דרישות תקינה פדרליות של ארצות-הברית, היבואן צריך להצהיר שהדגם של המוצר משווק בארצות-הברית שנה לפחות בעת הבקשה לייבוא או בעת הייבוא. מה לגבי מוצר שעומד בדרישות פדרליות אבל מגיע למשל מסין? הוא לא משווק בארצות-הברית. 

<אבנר פלור:>
במסגרת הפרק הזה אנחנו מאשרים אך ורק מוצרים שמשווקים בארצות-הברית. גם כשהם מגיעים מסין הם חייבים להיות משווקים בארצות-הברית. 

<עוזי יצחקי:>
ואם זה טוב לארצות-הברית זה טוב גם לנו, את זה למדנו מהיושב-ראש. 

<היו"ר אבישי ברוורמן:>
את זה תגיד לראש הממשלה. הוא לא מסכים...

<איתי עצמון:>
המשמעות היא שאם יבואן מבקש להביא לארץ מוצרים שעומדים בתקינה פדרלית אבל הוא רוצה להביא אותם מסין הוא לא יוכל לעשות כן, אלא אם כן המוצר הזה גם משווק בארצות-הברית. 

<עוזי יצחקי:>
אם הוא עומד בתקינה. 

<איתי עצמון:>
לא, גם אם הוא עומד בתקינה הוא צריך לעמוד גם בתנאי הזה. אני מסביר שזאת המשמעות. 

<אבנר פלור:>
אכן כן. 

<אינגריד הר-אבן:>
מספר דברים. ראשית, אני רואה שנמחקה פסקה (2) הקודמת לגבי האחריות למוצר. אני לא מוצאת בכל פרק הייבוא איפה הסדרתם את עניין האחריות של היבואן למוצר שהוא נותן כשהוא מוכר הלאה. 

<שרית זוכוביצקי-אור:>
ברישיון הסחר. כל היבואנים הם בעלי רישיון סחר. 

<אינגריד הר-אבן:>
אני מדברת פה על הייבוא. הרי הראשון בשרשרת, מי שמביא את המוצר ראשון לארץ מכניס אותו, עושה עליו את התקינה והוא היבואן שמקבל את הרישיון. אחר-כך הוא מוכר את זה לשרשרת של סוחר א', ב', ג', ובסוף השרשרת בדרך כלל יש את המוסך שמתקין את המוצר הזה. כאשר הלקוח בא כועס שהמוצר כשל הוא בא למוסך. המוסך צריך ללכת אחורה לספק א', ב', ג', ד'. לא תמיד אנחנו מקבלים על זה את השיפוי, ובדרך כלל גם יש ויכוחים על נושא עלות העבודה מעבר לעלות החלף עצמו. 

אנחנו רוצים, מר ברוורמן, להסדיר את נושא אחריות היבואן שמביא את זה. אם הוא כבר הוכיח את התקינה הוא צריך להיות אחראי על כל השרשרת קדימה, גם על החלף וגם על העלויות הנלוות, שזה התקנה והחלפה של החלף. זה נראה לי ברור מאליו. 

<היו"ר אבישי ברוורמן:>
נשמע את ההערות ביחד ואתם תענו בבת אחת. 

<אינגריד הר-אבן:>
שנית, אני רוצה לוודא שהבנתי נכון, שהסעיף הזה בעצם מתייחס ליבואן הראשי, כך נקרא לו, ולגבי היבואן המקביל – הוא יוכל להשתמש בסעיף 89ח של הפטור מהוכחת עמידה בתקינה אם יש יבואן ראשי שכבר עשה את התקינה. אחרת, על-פי מה שמופיע כאן בסעיף 89, יבואן מקביל לא יוכל לעמוד בזה. לכן אני רוצה לוודא שעל זה אנחנו מדברים. 

ועוד הערה אחת, לגבי סעיף 89(3)(ב)(3)(ד): "לגבי דגם מוצר תעבורה שקיים לגביו תקן ישראלי שקבע השר...". בחוק התקנים המונח "תקן ישראלי" מוגדר כך שרק מכון התקנים יכול לקבוע את התקן. זה בסעיף 6(א) לחוק התקנים. לכן אני לא מבינה איך כותבים פה שהשר יכול לקבוע את התקן. השאלה אם זה לא הופך את כל הסעיף הזה לחסר משמעות. 

<היו"ר אבישי ברוורמן:>
השאלה נרשמה. תיכף נשמע תשובות. מר רוזנפלד, בבקשה, ואז נעבור לתשובות כי אני רוצה להתקדם. 

<דידי רוזנפלד:>
אני רוצה להפנות לסעיף 89|(3)(ב)(2), לעניין 12 החודשים. הרי כשיוצא דגם חדש של רכב, עד שמכינים לו חלקים תואמים או תחליפיים לוקח זמן. יש איזו תקופת זמן שאז לא יהיו חלקים אחרים בארץ או בעולם. בהמשך כבר יש בעולם, יש בארצות-הברית. אז עוד שנה לחכות עד שמותר להכניס את זה לארץ? עוד שנה יהיו לנו רק חלקים מקוריים? 

<היו"ר אבישי ברוורמן:>
שאלה טובה. 

<דידי רוזנפלד:>
כבר רמז על זה נציג משרד התחבורה שאמר שאפשר לקצר את התקופה. אני חושב ש-6 חודשים זה "גג". 

<היו"ר אבישי ברוורמן:>
תודה. מי עונה תשובות לכל השאלות של עו"ד הר-אבן, של מר רוזנפלד ושל עו"ד עצמון?

<אבנר פלור:>
אדוני היושב-ראש, היות ולא נכחת בדיון הקודם, אני רוצה רק הקדמה קצרה. אנחנו בעצם עוסקים ב-3 פרקים: פרק ז', שעוסק בייצור מוצרי תעבורה, פרק ח', שעוסק בנושא הייבוא, ופרק ט', שעוסק בנושא השיווק ורישיון הסחר. 
המענה למה שהעלתה עו"ד אינגריד הר-אבן בנוגע לאחריות, הנושא הזה מוסדר בפרק המשווק, שהוא פרק ט', שנותן את המענה לשאלה שלה. 

בנושא הייבוא המקביל – נראה את זה בהמשך הפרק וניתן גם מענה לשאלה שלה, והיא רשומה. 

לגבי תקן ישראלי – הכוונה לא שהשר קובע תקן ישראלי. נכון, הוא נקבע על-ידי מכון התקנים. הכוונה שהשר מאמץ תקן ישראלי מסוים במסגרת התקנות. 

<היו"ר אבישי ברוורמן:>
יפה, ניתנו תשובות לאינגריד הר-אבן. 

<אבנר פלור:>
לגבי התקופה של שנה – כפי שהובהר, ההתנהלות של התקינה האמריקאית קצת שונה מאירופה. היה חשוב לנו, היות ומדובר במוצר שמשווק בארצות-הברית אבל מגיע לישראל פשוט רצינו לבדוק ולוודא שהמוצר הזה כן משווק שם, שאין עמו בעיות. 
<היו"ר אבישי ברוורמן:>
אבל מה עם ה-12 חודשים? 6 חודשים לא מספיקים?

<אבנר פלור:>
אני מדבר על 12 החודשים. רצינו לבדוק ולוודא שהמוצר משווק שם. הבקשה כאן היא להפחית מ-12 ל-6 חודשים. אפשר התייעצות קצרה?

<היו"ר אבישי ברוורמן:>
בבקשה. 

<אבנר פלור:>
אדוני היושב-ראש, אנחנו רואים לנכון להפחית את זה ל-8 חודשים. 

<היו"ר אבישי ברוורמן:>
בסדר, קיבלתי. 

<איתי עצמון:>
יש לי עוד הערה קטנה לגבי פסקת משנה (ג) בפסקה (3)(ב)(3), לגבי "דגם מוצר תעבורה שסומן עליו כי הוא עומד בדרישות תקינה...". האם הסימון הוא לפי דרישות התקינה?

<אבנר פלור:>
כן. 

<איתי עצמון:>
צריך להבהיר את זה בנוסח. 

<היו"ר אבישי ברוורמן:>
אני מאשר את סעיף 89, את סעיף התקינה. את פסקה (2) מחקנו כהצעת היועץ המשפטי של הוועדה. אנחנו ממשיכים הלאה. 
<איתי עצמון:>
הסעיף הבא שנותר ללא אישור הוועדה הוא סעיף 89ג: דרכי הוכחה למוצר תעבורה תחליפי. 

<שרית זוכוביצקי-אור:>
	"דרכי הוכחה למוצר תעבורה תחליפי
	89ג.
	(א)
הוכחת עמידת דגם מוצר תעבורה תחליפי בהוראות סעיף 89(3)(א)(1) תיעשה באמצעות הצגת תעודה ממעבדה מוכרת אירופאית. 

	
	
	(ב)
הוכחת עמידת דגם מוצר תעבורה תחליפי בהוראות סעיף 89(3)(א)(2) תיעשה באמצעות הצגת תעודה ממעבדה מוכרת אירופית או תעודה ממעבדה מוסמכת לרכב.

	
	
	(ג)
הוכחת עמידת דגם מוצר תעבורה תחליפי בהוראות סעיף 89(3)(ב)(1) אם הוא מיובא מארה"ב – הצגת הצהרת יצרן מוצר התעבורה או  תעודה ממעבדה מוכרת אמריקאית או ממעבדה מוסמכת לרכב. 

	
	
	(ד)
הוכחת עמידת דגם מוצר תעבורה תחליפי בהוראות סעיף 89ו(ב) – הצגת תעודה ממעבדה מוכרת אמריקאית או מעבדה מוכרת אירופית." 


צריך להסביר את זה. 

<איתי עצמון:>
אני לא בטוח שבסעיף קטן (ד) ניתן כרגע לדון מכיוון שהוועדה טרם דנה ואישרה את סעיף 89ו רבא. 

<שרית זוכוביצקי-אור:>
אולי כדאי לחבר את זה ביחד. 

<אבנר פלור:>
הסעיף הזה מתייחס לדרכי הוכחה של מוצר תעבורה תחליפי, מוצר שאינו מקורי. 

סעיף קטן (א) מתייחס למוצר תעבורה שעומד בתקינה האירופאית, שמחויב להציג לנו תעודה ממעבדה מוכרת אירופאית. יש הגדרה מה היא "מעבדה מוכרת אירופאית". 

סעיף קטן (ב) מתייחס לעמידת דגם מוצר התעבורה התחליפי בהוראות סעיף 89(3)(א)(2). הכוונה למוצר שעומד בתקינה לאומית כזו או אחרת, כמו בגרמניה וכולי, באחת ממדינות הקהילה האירופאית. הוא בעצם מחויב להציג לנו תעודת מעבדה מוכרת אירופאית או מעבדה מוסמכת לרכב. 

סעיף קטן (ג) מתייחס למוצר תעבורה שמגיע מארצות-הברית על-פי תקינה אמריקאית. בעצם אנחנו מבקשים או הצהרת יצרן מוצר התעבורה – כפי שאמרתי, בדרכי שיטת ההוכחה בין האמריקאי לאירופאי פה אנחנו מסתפקים בהצהרת יצרן מוצר התעבורה – או בתעודה ממעבדה מוכרת אמריקאית או מעבדה מוסמכת לרכב. 

זאת אומרת, נתנו מענה גם לאירופאי וגם לאמריקאי. 

<היו"ר אבישי ברוורמן:>
יפה, מקובל. יש הערות?

<ליאור הינקוס:>
אני עו"ד ליאור הינקוס ממכון התקנים. אנחנו מבקשים, יש ארבעה סעיפים קטנים, (א), (ב), (ג) ו-(ד). בסעיפים קטנים (ב) ו-(ג) יש אפשרות גם להביא תעודה ממעבדה מוסמכת לרכב, ואילו בסעיפים קטנים (א) ו-(ד) זה לא קיים משום מה. 
צריך להבין, יש שתי מעבדות מוסמכות לרכב, המוסמכות על-ידי משרד התחבורה: הטכניון ומכון התקנים, שהיום מבצעות את הבדיקות האלה לפי הדירקטיבות כפי שצריך. זה עבר הסמכה של משרד התחבורה. אנחנו לא מבינים מדוע מרגע שייכנס החוק החלופה הזאת יורדת. זה בסך הכול חלופה נוספת שנותנת פתרון ליבואנים, למי שלא יכול להביא תעודה ממעבדה מוכרת באירופה, שיכול לבדוק את זה גם בארץ. להבנתנו אין סיבה שזה לא יישאר. 

<אבנר פלור:>
אתן מענה בסוף. 

<היו"ר אבישי ברוורמן:>
בבקשה. מי עוד רצה להוסיף?

<גדעון רייס:>
אני מלשכת המסחר. אני רוצה לציין, במסגרת הדרישה לתעודה של מעבדה אירופאית יש שם איזה סעיף מובנה, דורשים גם מסמך שנקרא COP (Conformity Of Production). זה מסמך שלמעשה כתוב בהוראה, אבל הוא לא מיושם באירופה ברוב המקרים ואז הרגולציה באירופה מסתפקת בתעודת ISO (International Standard Organization). לרוב היצרנים שאנחנו עובדים מולם אין את ה-COP, בגלל שהם לא מחדשים את זה, בגלל שאף אחד לא דורש מהם, אבל לכולם יש את ה-ISO. לרוב היצרנים יש באמת את תעודת ה-ISO ואת זה אין בעיה להמציא. אנחנו מבקשים שבמידה ואין את ה-COP יתאפשר גם לקבל את ה-ISO. 

במסגרת ההכנה לדיון, בדקנו את העניין הזה גם עם משרד התחבורה וגם עם מכון התקנים ואין להם התנגדות לנושא הזה ואולי אפשר להעביר אותו עכשיו. 
<היו"ר אבישי ברוורמן:>
רשמתם את השאלה. בבקשה תשובות. מר פלור, אתה עונה?

<אבנר פלור:>
לגבי הנושא הראשון, על מעבדה מוסמכת של מכון התקנים או הטכניון, שהם המעבדה המוסמכת לרכב, הבהרתי גם בדיון הקודם, בעצם מי שמאושר לאשר לפי התקינה האירופאית זה אותן מעבדות או אותם גופים שמופיעים בתקינה האירופאית. כלומר, התקינה או הדירקטיבה האירופאית מציינות את שמות הגופים והמעבדות שמאושרות לבדוק את התקן. 

<היו"ר אבישי ברוורמן:>
מה זה אומר לגבי הטכניון ומכון התקנים?

<אבנר פלור:>
כלומר, מכון התקנים והטכניון נכון להיום לא מופיעים בגופים הללו והם לא יכולים לאשר את המוצר לפי הדירקטיבה האירופאית. אבל למכון התקנים ולטכניון יש את היכולת המקצועית כן לאשר בהיבטים הבטיחותיים והמקצועיים מוצרים מסוימים כאלה ואחרים, יש להם את האפשרות הזאת, אבל הם לא עומדים בכל הדרישות. 

<היו"ר אבישי ברוורמן:>
אני מבולבל. אני רוצה להבין מה זה ללכת עם ולצאת בלי. 

<אסף אלפסי:>
היום אנחנו יכולים לבדוק ומחר לא נוכל. 

<היו"ר אבישי ברוורמן:>
תסביר לי מה. 

<ליאור הינקוס:>
אנחנו עורכים את הבדיקות עבור השוק הישראלי, לא עבור השוק האירופאי. 

<היו"ר אבישי ברוורמן:>
השאלה פשוטה מאוד. אתה אומר שלפי הדירקטיבה האירופאית מכון התקנים והטכניון לא כשרים. מצד שני, הם כשרים לְמה?

<אבנר פלור:>
בעצם היום מכון התקנים והטכניון לא מאושרים על-פי הדירקטיבה האירופאית לבדוק. 

<היו"ר אבישי ברוורמן:>
את זה אמרנו. ולכן לְמה הם כן כשרים?

<אבנר פלור:>
הם יכולים וכשרים, במידה ויהיה להם כל הציוד והמכשור המתאים לבדיקות. 

<היו"ר אבישי ברוורמן:>
בוודאי, אם יש להם את הציוד. 

<אבנר פלור:>
אם יש להם את כל הציוד אז הם יוכלו לבדוק את אותו מוצר לפי התקינה האירופאית. 

<איתי עצמון:>
אתה מתכוון לאישור לפי הדירקטיבה האירופאית. 

<היו"ר אבישי ברוורמן:>
אני לא מבין דבר אחד. נניח שיש להם את כל הציוד, את כל המיקרוסקופים, הטלסקופים, המוריסקופים ומה שצריך והם עדיין לא רשומים בדירקטיבה האירופאית. הם כשרים או לא כשרים?

<אבנר פלור:>
הם כשרים לבדוק את המוצר בהיבטים הבטיחותיים והמקצועיים, כן. 

<היו"ר אבישי ברוורמן:>
אני עדיין ב"חצי היריון".

<איתי עצמון:>
שאלת המשך לשאלת היושב-ראש. לגבי מוצר שיש לגביו דרישות תקינה של מדינה באירופה, לא של הדירקטיבה של האיחוד האירופאי, במקרה הזה אתם מאפשרים הוכחה על-ידי מעבדה מוכרת אירופאית או מעבדה מוסמכת לרכב. מה הסיבה לכך? מה הסיבה להבדל?

<היו"ר אבישי ברוורמן:>
ביום שני אני יוצא בראש המשלחת של הכנסת הישראלית לפרלמנט האירופאי להתחיל בדיונים. המצב מצוין ביחסים עם אירופה ואנחנו נפגשים. שואל עו"ד עצמון: לגבי מוצרים מגרמניה – הטכניון ומכון התקנים בסדר; לגבי מוצרים מהאיחוד האירופאי, שמכיל את גרמניה – לא בסדר. נכון?

<איתי עצמון:>
כך כתוב. 

<אבנר פלור:>
בסעיף קטן (ב) מדובר על מוצרים שלא עומדים בכל הכללים של הדירקטיבה האירופאית. אני מציע, אם נוסיף את החלופה- - - 
<איתי עצמון:>
לגבי איזה מוצר?

<אבנר פלור:>
בסעיף קטן (א). אם רוצים להוסיף את החלופה של מעבדה מוסמכת לרכב צריך להיות ברור ברחל בתך הקטנה שיש להם את הציוד והמכשור המתאים לבדיקות המוצרים לפי התקן. 

<ליאור הינקוס:>
אתה מסמיך. מעבדה מוסמכת אתם הסמכתם, אז כשאתם באים להסמיך כתנאי להסמכה תדרשו. 
<היו"ר אבישי ברוורמן:>
לרגע שוחחתי עם גברת ורון ופתאום פה הכול הפקרות. לא הבנתי את זה לגמרי ועד שלא אבין את זה ואתה תסביר לי- - - 

<איתי עצמון:>
גם אני לא הבנתי לגמרי. 

<היו"ר אבישי ברוורמן:>
אם עו"ד עצמון לא הבין ואם אני לא הבנתי יכול להיות שעוד שני אנשים לא הבינו. אנחנו רוצים שכולם יבינו. איך זה הטכניון ומכון התקנים כשרים לגרמנים ולא כשרים לאיחוד האירופאי? זאת השאלה. 

<אבנר פלור:>
אם רוצים להוסיף בסעיף קטן (א)- - - 

<היו"ר אבישי ברוורמן:>
אנחנו רוצים להבין. אני לא מבין את העניין. הוא רוצה להכניס מוצר תעבורה. אתה אומר: לפי הדירקטיבה האירופאית זה לא אפשרי ולפי הגרמנים זה כן אפשרי. אני לא מבין מה זה. 

<אבנר פלור:>
אם רוצים להוסיף לסעיף קטן (א) גם מעבדה מוסמכת לרכב, זה בתנאי שיהיה להם הציוד והמכשור המתאים לבדיקות. 

<היו"ר אבישי ברוורמן:>
בלי שום קשר לדירקטיבה האירופאית. אז אני רוצה עכשיו לומר, בלי שום קשר לדירקטיבה האירופאית, אם הטכניון ומכון התקנים מופיעים שם או לא מופיעים, אם יש להם ציוד, מכיוון שאת היכולת האינטלקטואלית יש להם, הם כשרים. לכן אפשר למחוק את הנושא של הדירקטיבה האירופאית. 

<קריאה:>
לא למחוק אלא להוסיף "או מעבדה מוסמכת לרכב". להוסיף חלופה. 

<היו"ר אבישי ברוורמן:>
למחוק את זה כתנאי. 

<ליאור הינקוס:>
תנאי תיאורטי. 

<אבנר פלור:>
בתנאי שיש להם את הציוד והמכשור המתאים. 

<היו"ר אבישי ברוורמן:>
אמרת את זה שבע פעמים ואני חזרתי על זה. 

<איתי עצמון:>
אני לא מבין. הם מעבדה מוסמכת לרכב, יש להם הסמכה. אתם מבקשים הסמכה נוספת?
<היו"ר אבישי ברוורמן:>
אני רוצה תשובה. אולי חיים פילצר יכול להסביר לי. 
<חיים פילצר:>
לפי הבנתי, ואני לא בקי בזה, אם יש להם תעודת הסמכה על-ידי גוף במדינת ישראל משמע הם מוסמכים. 

<היו"ר אבישי ברוורמן:>
כרגע הוא אמר שההסמכה צריכה לבוא מאירופה. 

<חיים פילצר:>
הוא שאל אם יש להם את הציוד. הוא לא נכנס להסמכה. 

<היו"ר אבישי ברוורמן:>
אני מבקש לשאול בפעם האחרונה את השאלה בצורה פשוטה. עוזי יצחקי, הקשבתי למר פלור. הוא אמר שבדירקטיבה האירופאית הטכניון ומכון התקנים לא כשרים. אחרי זה הוא הוסיף שאם יש להם ציוד הם כן כשרים. זה אומר שזה לא העניין של הדירקטיבה האירופאית אלא זה עניין שיש להם ציוד, כי יכולת יש להם. 

<אבנר פלור:>
אסביר את הכוונה שלי. הבקשה של נציגי מכון התקנים היתה שהם יוכנסו לסעיף קטן (א). 

<לאה ורון:>
שהם יוכנסו לסעיפים קטנים (א) ו-(ד). הם מופיעים בסעיפים קטנים (ב) ו-(ג). 

<אבנר פלור:>
אבל אנחנו לא דנים כרגע על סעיף קטן (ד). אנחנו מדברים על סעיף קטן (א). הם רוצים להיכנס לסעיף קטן (א). אני באתי עם פתרון. היות והם לא יכולים ולא מסוגלים להיות מאושרים על-ידי הדירקטיבה האירופאית, הרי הם לא יוסמכו על-ידי הדירקטיבה האירופאית, אבל מעבדה מוסמכת לרכב שמאושרת בכדי לבדוק את הבדיקות האלה צריכה להיות עם ציוד ועם מכשור מתאים. 

<איתי עצמון:>
השאלה אם אנחנו נכנסים לכך בחקיקה. אתם מבקשים שאנחנו נכתוב בחקיקה "מעבדה מוסמכת לרכב בתנאי שיש לה ציוד מתאים"?

<אסף אלפסי:>
זה מובן מאליו. זה תנאי להסמכה. 

<היו"ר אבישי ברוורמן:>
כדי לבדוק דברים צריך ראש, ניסיון וציוד. אם אחד מהדברים האלה לא קיים אז אי אפשר לעשות את זה. נכון?

<לאה ורון:>
אני שומעת מנציגי משרד הכלכלה שיש להם הסמכה. 

<אסף אלפסי:>
נכון, היום אנחנו מוסמכים. 

<היו"ר אבישי ברוורמן:>
זו סוגיה תלמודית כל-כך מסובכת שצריך הרבה חכמים.

<חיים פילצר:>
אני רוצה להבין בשפה פשוטה. הרי משרד התחבורה נותן להם את ההסמכה כדי שהם יהיו מוכשרים עם הציוד והחוכמה והאינטליגנציה להיות מעבדה מוסמכת. מה זה משנה כרגע הציוד? אם הם נתנו את ההסמכה – הכול בסדר. 

<היו"ר אבישי ברוורמן:>
אז מה עניין שמיטה לתשמישי מיטה? מה שייכת הדירקטיבה האירופאית?

<יוסי סקורניק:>
אני מלשכת המסחר. מה שקורה היום עם מעבדות, הם מאשרים ניירת. הם לא בודקים את המוצרים האלה עם התקינה. לכן זה עוד הליך, לדעתי מיותר, להביא ניירת ממעבדה מוכרת אירופאית. אם הם יעשו את הבדיקה הראשונה, שיש להם ציוד לבדוק אותה, במקום מעבדה אירופאית זה בסדר גמור. אבל היום מה שקורה בפועל, אני צריך להביא להם ניירות לאישורם כי הם לא בודקים. 
<היו"ר אבישי ברוורמן:>
עוזי יצחקי רוצה לחתוך בירוקרטיה. נכון?

<אסף אלפסי:>
אדוני היושב-ראש, גם היום אנחנו בודקים בהתאמה לדירקטיבות, בהתאמה לתקינה האירופאית ומאשרים. בחלק מן הדברים אנחנו כן בודקים תיעוד ובחלק אנחנו מבצעים בדיקות בפועל. אני לא מבין למה מחר לא נהיה מוסמכים לבדוק את הדברים האלה. 

<דידי רוזנפלד:>
בשביל מה צריך אתכם לתיעוד? כדי שיעלה עוד כסף? אם אתם בודקים תיעוד – לא צריך. אם אתם בודקים את המוצר – על הכיפאק. 

<היו"ר אבישי ברוורמן:>
אני אומר בפעם האחרונה, מכיוון שהמטרה היא לחתוך בבירוקרטיה במדינת ישראל, שהיא מהגרועות בעולם היום ולפשט תהליכים, ועדיין אירופה המערבית וארצות-הברית בהרבה דברים – איך אמר עוזי יצחקי – זה קריטריון טוב בשבילנו, יש פה שתי אפשרויות. או שיש דירקטיבה אירופאית או שבודקים בישראל על-ידי מי שיש לו ציוד. נכון? זה מה שאתה אומר?

<אבנר פלור:>
כן. 

<היו"ר אבישי ברוורמן:>
אז תכתבו את זה וגמרנו. 

<איתי עצמון:>
לא. אני חושב שלא צריך לקבוע בחקיקה שיש למעבדה המוסמכת ציוד. המעבדה המוסמכת לרכב מוסמכת לכך. 

<יובל אביעד:>
שהוסמכה לעניין זה. 

<אסף אלפסי:>
ביקשנו להיות כחלופה בלבד. 

<היו"ר אבישי ברוורמן:>
הדבר היחיד, לא ליצור פה כפל. 

<ליאור הינקוס:>
זה לא כפל. זה חלופה נוספת. 

<היו"ר אבישי ברוורמן:>
אנחנו אומרים שבלי ציוד הם לא יכולים לבדוק. 

<ליאור הינקוס:>
היום יש כפל. כתוב: או מעבדה מוכרת או מעבדה מוסמכת בישראל.

<קריאה:>
אתה בודק היום ניירת. אם יש לך אישור ממעבדה מוכרת באירופה אתה לא צריך יותר כלום. 

<היו"ר אבישי ברוורמן:>
על הסוגיה הזאת אנחנו נסגור את הישיבה. אבל לעו"ד אביעד יש תשובה. תענה לשאלה שלי. 

<יובל אביעד:>
אני חושב שצריכה להיות אפשרות גם למעבדה מוסמכת לרכב שהוסמכה לעניין זה, ואם לעניין זה חושב משרד התחבורה שצריך ציוד מסוג מסוים אז בהסמכה הוא יכתוב שצריך ציוד מסוים. זה הכול. 

<היו"ר אבישי ברוורמן:>
אז מה צריך להיות כתוב כאן?

<אבנר פלור:>
או מעבדה מוסמכת או מעבדה שהוסמכה לכך. 
<היו"ר אבישי ברוורמן:>
גמרנו. "או". לפשט, לא יותר מדי בירוקרטיה, עוד נייר ועוד נייר ועוד נייר. 

<שרית זוכוביצקי-אור:>
מעבדה שהוסמכה לעניין זה. 

<איתי עצמון:>
עוד שאלה. תהיה הסמכה נוספת? כלומר, תוסיפו בתנאי ההסמכה של אותה מעבדה תנאים נוספים?

<אבנר פלור:>
כן. 

<איתי עצמון:>
שאלה נוספת, מכיוון שמדובר כאן בסעיפים קטנים (א) עד (ד) בחלופות, אם למשל יבואן פנה למעבדה אירופאית ולא קיבל את האישור הנדרש, האם הוא יוכל לפנות אחר-כך לחלופה אחרת, למשל למכון התקנים?

<שרית זוכוביצקי-אור:>
כן. זה הכול חלופות. לא תמיד כל החלופות קיימות. 

<היו"ר אבישי ברוורמן:>
התשובה היא כן. 

אם כך, אגש להצבעה על סמך ההבנה שהיתה כאן. אני מאשר. 

<איתי עצמון:>
למעט סעיף קטן (ד), אדוני, מכיוון שהוא מפנה לסעיף שטרם אושר בוועדה. אז סעיפים קטנים (א)-(ג). 

<היו"ר אבישי ברוורמן:>
מאושר. אנחנו ממשיכים הלאה. 

<שרית זוכוביצקי-אור:>
	
	
	"(ה)
הוכחת עמידת דגם מוצר תעבורה תחליפי בהוראות סעיף 89(3)(ד) תיעשה באמצעות הצגת תעודה  ממעבדה מוסמכת לרכב.

	
	
	(ו)
הוכחת עמידת דגם מוצר תעבורה תחליפי בהוראות סעיף 89(3)(ה) תיעשה באמצעות מתן תעודה ממעבדה מוסמכת לרכב, או בדרך שקבע השר לפי סעיף 89(3)(ה)."


<היו"ר אבישי ברוורמן:>
אין בעיות. אני מאשר את סעיפים קטנים (ה)-(ו). 

<שרית זוכוביצקי-אור:>
	"דרכי הוכחה למוצר תעבורה משומש
	89ד.
	הוכחת עמידת מוצר תעבורה משומש תעשה בדרך שקבע השר בהתאם למוצר התעבורה המיובא."


<איתי עצמון:>
מדוע כאן לא קובעים את דרכי ההוכחה בחקיקה ראשית? למעשה כל דרכי ההוכחה ייקבעו בתקנות.

<אבנר פלור:>
מכיוון שנושא מוצר תעבורה משומש הוא נושא מורכב, שיכול להיות שיהיו כל מיני תנאים כאלה ואחרים, המקום שלו הוא בחקיקת משנה ולא בחוק ראשי. 
<איתי עצמון:>
לא הבנתי את הסיפה: "בהתאם למוצר התעבורה המיובא". בהתאם לסוג של המוצר או לדגם?

<אבנר פלור:>
לסוג. 

<היו"ר אבישי ברוורמן:>
אז תכתבו "בהתאם לסוג מוצר התעבורה המיובא". 

אני מאשר. 

<אינגריד הר-אבן:>
רק רגע, לפני כן, הנושא של חלפים משופצים בעצם עוד לא הוסדר באף אחד מן הפרקים פה. היינו רוצים לדעת מה מעמדו של החלף המשופץ, אם אתם מכניסים את זה במשומש. מה דינו?

<אבנר פלור:>
הנושא של משופץ עלה גם בדיון הקודם. לדעתי כדאי, אם זה אפשרי, שנאמר בסעיף 89ד "בדרך שקבע השר" גם לנושא של משופץ. גם משומש וגם משופץ. 
<אינגריד הר-אבן:>
אבל אז צריך להגדיר מה זה משופץ. 

<אבנר פלור:>
הגדרנו בדיון הקודם. 

<איתי עצמון:>
מוצר תעבורה משופץ מוגדר בסעיף 103. 

<אבנר פלור:>
אמרתי בדיון הקודם שניתן לקחת אותו לכאן. 

<איתי עצמון:>
ייתכן שניתן, אבל הוועדה לא אישרה. צריך יהיה לאשר את זה. 

<היו"ר אבישי ברוורמן:>
אז נאשר. בבקשה, תגידו את ההגדרה ואנחנו נאשר. 

עו"ד עצמון, תעזור להם. אנחנו הרי עוזרים לכם כל-כך הרבה. עוזי יצחקי, בסוף אני מקווה שהשר יופיע אתי במסיבת עיתונאים ויגיד: גם החבר'ה האלה עזרו קצת. שלא יהיה רק: אני השר והם הווסלים. 

<לאה ורון:>
היושב-ראש אמר את זה לעוזי יצחקי בישיבה הקודמת. 

<היו"ר אבישי ברוורמן:>
חבר הכנסת וקנין עבד על כל חוק הטיס וכל התקנות לפיו. בסוף כשנגמר חוק הטיס אפילו לא הזכירו אותו. אני מקווה שבמקום שבעלי תשובה עומדים...

<אבנר פלור:>
אקרא את ההגדרה שביקשנו להוסיף. ההגדרה שביקשנו להעביר למסגרת החוק היא כדלקמן: ""מוצר תעבורה משופץ" – מוצר תעבורה משומש, בין אם הוא מוצר תעבורה מקורי ובין אם הוא מוצר תעבורה תחליפי שעובד, נבדק והוכשר לשימוש ברכב." את זה ביקשנו להעביר להגדרה במסגרת הצעת החוק בסעיף ההגדרות. 

<איתי עצמון:>
אני לא לגמרי מבין. בסעיף 89ד מדובר על מוצר תעבורה משומש. 

<היו"ר אבישי ברוורמן:>
שרית, אנא תעשי לנו סדר. 

<שרית זוכוביצקי-אור:>
אסביר. בעקבות ההערה, אנחנו רוצים לסעיף של "מוצר תעבורה משומש" להוסיף גם "מוצר תעבורה משופץ". שניהם סוגים דומים. הם מוצרים שהתחילו את חייהם כמקוריים או תחליפיים. משומש הוא מוצר משומש שעבר שיפוץ. דרכי ההוכחה שלהם מורכבות. כל מוצר יכול שתהיה לו דרך הוכחה. לא יכולנו לקבוע כללים כמו פה. לכן אנחנו מציעים בסעיף הזה לקבוע כי דרכי ההוכחה לשני הסוגים האלה יהיו- - - 
<איתי עצמון:>
אבל הוכחה של מה? לא כתבתם של מה. "הוכחת עמידת מוצר תעבורה משומש". 

<שרית זוכוביצקי-אור:>
אוסיף. בכותרת השוליים נכתוב "דרכי הוכחה למוצר תעבורה משומש ומוצר תעבורה משופץ". בסעיף ייכתב: "הוכחת עמידת מוצר תעבורה משומש ומוצר תעבורה משופץ תעשה בדרך שקבע השר". 

<איתי עצמון:>
אבל הוכחה של מה?

<שרית זוכוביצקי-אור:>
עמידה בדרישות התקינה. בכלל, באופן כללי. אם יהיה לי אמריקאי, אם יהיה לי אירופי. כל דרישות התקינה. אמרנו שהתיבה "דרישות תקינה" היא הכול. המוצרים מתחילים את חייהם כמקוריים או תחליפיים, זה הבסיס. ככאלה הם צריכים לעמוד בתקינה. 

<דידי רוזנפלד:>
כולם? מה עם אלטרנטור לדוגמה?
<אבנר פלור:>
לא כולם, אבל הכוונה, לדוגמה ניקח דלת משומשת שאין לה דרישות תקינה ספציפיות, אבל במקרה הזה נוכל לחייב אותם בסימון של הדלת, מי היצרן שלה, כל מיני פרטים לזיהוי. 

<דידי רוזנפלד:>
אם היא משומשת – סליחה, לא הבנתי. 

<אבנר פלור:>
כאן אנחנו לא מכניסים את דרכי ההוכחה. נקבע את זה בתקנות. זה יהיה בתיאום כדי שתראו את זה. פה אנחנו רוצים לתת הסמכה, שנקבע תנאים. 

<דידי רוזנפלד:>
אבל אתם מבקשים פה הסמכה שהיא בלתי מוגבלת בעצם. הממשלה מבקשת פה מהכנסת שתצביע על הסמכה בלתי מוגבלת. ניקח לדוגמה אלטרנטור. 

<אבנר פלור:>
אז מה אתה מציע?

<דידי רוזנפלד:>
איזו תקינה אתה רוצה באלטרנטור? שמי שמשפץ ב-200 שקל אלטרנטור יביא לזה תקינה מאירופה?

<אבנר פלור:>
אל תשכח שהפרק הזה מתייחס לעד 150 מוצרים, לא לכל ה-25,000. לא בטוח שאלטרנטור נכנס ב-100 או 150 המוצרים הללו. 

<דידי רוזנפלד:>
הוא לא נכנס. 

<אבנר פלור:>
אז הוא לא נכנס לזה. 

<דידי רוזנפלד:>
אבל יש שם מוצרים שהשיפוץ שלהם עולה גרוש וחצי. על הגרוש וחצי הזה אתה רוצה תקינה אירופאית?

<אבנר פלור:>
לא. 

<היו"ר אבישי ברוורמן:>
השאלה של מר רוזנפלד, האם יוצרים פה בירוקרטיה על חפצים שהם בטלים בשישים. אנחנו רוצים לקחת רק דברים מרכזיים. 

<דידי רוזנפלד:>
מוצרים בטיחותיים למשל. 

<לאה ורון:>
אתה מדבר על סעיף 89ד, מר רוזנפלד?

<דידי רוזנפלד:>
אני מדבר על סעיף 89ד שמוסיפים לו עכשיו את המילה "משופץ". 
<אבי גונן:>
אדוני היושב-ראש, בהתחלה המוצר המשופץ לא היה מוגדר ולא חשבנו שיש צורך בכך. יבואני הרכב הגדירו את זה כי הם טוענים שיש להם ייבוא מוצרים משופצים מן היצרן, אז הבנו שצריך לפתוח את הנישה הזאת. 
בעיקרון "משופץ" זה לא חדש. זה לוקח מוצר ופועל לביצוע אחזקתו בצורה מיטבית. עדיין זה במסגרת מדיניות אחזקה. לכן אין לנו כוונה, אם נתיר מוצרים מסוימים משופצים שנגדיר אותם בתקנות, לדרוש לעמוד בדרישות התקן אלא פשוט שיפעלו לתחזק אותם ברמת אחזקה. כמובן אין פה דרישות תקן אלא דרישות אחזקה. 

<דרור וגשל:>
אני ממשרד המשפטים. לא הבנתי. נניח שדלת נמצאת ברשימת 150 המוצרים. אם מביאים דלת מקורית היא צריכה לעמוד בדרישות התקינה. אם הבאתי דלת משופצת- - - 

<קריאה:>
אין דבר כזה. 

<דרור וגשל:>
או מוצר אחר שאפשר לשפץ אותו, זה לא משנה. 

<לאה ורון:>
למשל אלטרנטור או רפידות ברקסים. 

<דרור וגשל:>
אני מחפש משהו שנמצא ברשימת 150 המוצרים. 

<דידי רוזנפלד:>
למשל מנוע של אוטו. הבאנו מנוע מחוץ לארץ. 

<דרור וגשל:>
הרצון שלנו להכניס את המוצרים האלה לרשימת 150 המוצרים נובע מכך שאנחנו מביאים אותם לארץ ואנחנו רוצים לוודא שהם עומדים בדרישות התקן. אם אני מביא מוצר מקורי אז אני מבקש מן היבואן להראות לי תעודה שהמוצר הזה עומד בדרישות התקן. אם אני מביא את אותו מוצר כשהוא שופץ, כלומר יש לי עכשיו חשש שהוא כבר לא עומד בדרישות התקן, אז אני אוותר על העמידה בדרישות התקן? אני לא מבין למה במקרה הזה אני לא צריך שאותו מוצר יעמוד בכל דרישות התקן. 

<היו"ר אבישי ברוורמן:>
השאלה נשאלה. יש למישהו תשובה? אני רוצה שבעלי מקצוע יסבירו לנו. יכול להיות שעורכי-הדין והכלכלנים אפילו לא יודעים.
<רון מלכה:>
יש לי עוד שאלה. המנוע הוא נושא מורכב. בכוונה התייחסתי למנוע. למה? מצד אחד, אנחנו הולכים להיות יבואנים ישירים, מקבילים, זעירים. אני מחויב לתת לאוטו שירותי תחזוקה במשך 7 שנים. נניח שללקוח הלך המנוע. גם בתשלום, נניח שזה אחריותו. אני אצטרך לספק את המוצר. לפעמים אני קונה את המנוע כמשומש. אין לי שום תיעוד. אני יודע רק שאני אחראי להביא את הדגם הספציפי של המנוע שמתאים לאוטו. אני קונה אותו מאיזו חצר פירוקים בגרמניה או בבוסטון או בכל מקום שממנו הבאתי את האוטו. מאין אביא תעודה על המנוע הזה?

מראש כשהבאתי את האוטו הבאתי אותו עם תקינה. באוטו הזה הולך המנוע הזה. לא יכול ללכת מנוע אחר. 
<שרית זוכוביצקי-אור:>
זה עניין של דרישות עמידה בתקן. 

<רון מלכה:>
אני חייב הרי להביא את אותו מנוע שישב בדיוק על אותן תושבות ויתחבר לאותם אביזרים וכולי. אני לא יכול להביא מנוע אחר. לכן עכשיו לבקש ממני הוכחה על כך שהוא עומד בתקן – מה יקרה אם ב-2017 שוב ישתנו תקינות זיהום האוויר ותגידו לי להביא אותו ב"יורו 9" כאשר האוטו הוא 2006? אבל עדיין האדם זכאי לקבל מנוע. 

<זאב פרידמן:>
אדון מלכה, אף פעם לא ראית תושבות מולחמות?

<יוסי סקורניק:>
הוא לא. אתה ראית?

<זאב פרידמן:>
כן. 

<רון מלכה:>
אני לא ראיתי. ראיתי שלדות מולחמות אבל לא תושבות מולחמות.
<דידי רוזנפלד:>
אני לא ראיתי, ואני שנים רבות בענף, מאז שנת 1972. 

<היו"ר אבישי ברוורמן:>
יש תשובה למר מלכה?

<אבנר פלור:>
יש לי תשובה למר מלכה לגבי הדוגמה של המנוע. 
<רון מלכה:>
זה גם "גיר", לצורך העניין. 

<אבנר פלור:>
ספציפית לגבי המנוע, הבקשה שלנו כאשר אנחנו כותבים את מה שנכתב פה, היום כשאתה מביא מנוע חדש, מתוך 100 או 150 המוצרים, התנאי שאנחנו מבקשים הוא שיהיה לך רישיון סחר בלבד. ברישיון סחר התנאים הם מקום, בעל מקצוע. 

<רון מלכה:>
אין בעיה, זה בסדר. 

<אבנר פלור:>
פה אין בעיה להביא. יחד עם זאת, חלה עליך החובה להביא את התיעוד הנדרש לזיהוי המנוע: הדגם, למה הוא מתאים. זה לא מוטל עלי. זה מוטל עליך. 

<רון מלכה:>
אין לי בעיה עם זה. אגיד לך למה הוא מתאים, אצהיר לך למה הוא מתאים. אין לי שום בעיה, כל עוד זה לא ימנע ממני בעתיד למלא התחייבות חוקית אחרת שיש לי. 

<איתי עצמון:>
השאלה אם יש דרישות תקינה או אין דרישות תקינה. 

<דרור וגשל:>
אבנר פלור ענה לו כאשר מנוע לא נמצא ברשימה של ה-150. 

<אבנר פלור:>
לא, הוא נמצא, אבל אין לו רישיון סחר. 

<דרור וגשל:>
אז זה דוגמה לא טובה. 

<דידי רוזנפלד:>
זו דוגמה מצוינת כי הוא יכול להיות גם משופץ. 

<היו"ר אבישי ברוורמן:>
מכיוון שהמנוע הוא דוגמה לא טובה, תנו לנו דוגמה אחרת מתוך רשימת  150 המוצרים. תנו לנו איזו דוגמה טובה אחת ואז לגבי אותו מוצר תענו תשובה למר מלכה. 

<אבנר פלור:>
לא כל מוצר משפצים. 

<היו"ר אבישי ברוורמן:>
תנו לנו דוגמה שהפרוטוקול וההיסטוריה יכתבו, דוגמה של אחד מ-150 המוצרים שהוא לא מנוע, כי מנוע זה דוגמה לא טובה. 

<רון מלכה:>
כי על מנוע לא צריך תקינה. 

<אבנר פלור:>
לדוגמה, ממיר קטליטי לרכב. ממיר קטליטי לרכב ניתן לשפץ. הממיר עצמו, על-פי התקינה האירופאית, צריך לעמוד ב-ECE 103, אלה התקנים שמתאימים לרכב. מה אני בעצם מבקש? לבדוק ולוודא שהמוצר המשופץ שמגיע לפה מחוץ לארץ יש עליו התיעוד והזיהוי הנדרש וכן עמידה בתקן. 

<רון מלכה:>
מי ייתן את התיעוד על המוצר הזה? הוא במקרה גם יקר מאוד, כפי ששנינו יודעים, כל החיישנים יקרים מאוד. אני אמור לקחת אותו למעבדה שתבדוק שהוא עומד בתקן?
<שרית זוכוביצקי-אור:>
אמצעי הוכחה – זה בדיוק העניין. 

<דידי רוזנפלד:>
אתם צודקים, אמצעי ההוכחה הם על-ידי היבואן. אדוני היושב-ראש, תראה מה הממשלה מבקשת. 

<היו"ר אבישי ברוורמן:>
רבותי, רק רוזנפלד יוציא אותנו מן הביצה. 

<דידי רוזנפלד:>
תראה מה הממשלה מבקשת. היא מבקשת שכאשר קונים איזה חלק משופץ באיזו מדינה בעולם, באירופה או בארצות-הברית, כי בדרך כלל שם משפצים את הממירים הקטליטיים, אף אחד בעולם לא עושה תקינה על חלק משופץ אבל אנחנו החכמים היחידים בעולם שיעשו את זה. 
<היו"ר אבישי ברוורמן:>
ברור. אנחנו היחידים בעולם ששרי האוצר שלהם לא צריכים השכלה בכלכלה. 

<דידי רוזנפלד:>
זה פשוט יעלה את מחיר המוצר. 

<היו"ר אבישי ברוורמן:>
רבותי, ה"שיפוצניק" שמימיני, עו"ד עצמון, אומר לי שאעזוב את המשופץ כרגע ונתקדם הלאה. 

<איתי עצמון:>
אתם לא בשלים להציע פתרון. 

<היו"ר אבישי ברוורמן:>
אינגריד הר-אבן, יש לך פתרון? בעיות אני לא רוצה. יש למישהו פתרון?

<אינגריד הר-אבן:>
אנחנו ממליצים להקל מאוד עם המשופץ. 

<היו"ר אבישי ברוורמן:>
אבל תנו לי פתרון. 

<אינגריד הר-אבן:>
רוב המשופצים בכלל משפצים אותם במוסכים בישראל. העליתי את נושא המשופץ כדי לקבל פטור, לא כדי להוסיף תקינה. 

<היו"ר אבישי ברוורמן:>
מכיוון שיש לי בעיה יש רק אדם אחד שעיניי נשואות עליו, עו"ד פרידמן. יש לי שתי אפשרויות: או לדחות את המשופץ, או שאתה תיתן לי פתרון. 

<זאב פרידמן:>
אני מתנצל, אין לי פתרון. אני חושב שהפתרון שמשרד התחבורה הציע הפעם הוא הפתרון הנכון. יצטרכו להוכיח את העמידה בכול. אתן את הדוגמה הפשוטה והבסיסית ביותר, ממירים. אדם שהחליט להיות קרימינל, רק לצורך העניין, אבל קרימינל חוקי, יוצא למדינת חוץ, קונה מלאי של ממירים, מתקין אותם ל-10 שניות כל אחד בתוך מכונה ומביא אותם בתור משומשים. האם נאמר שבגלל זה פטרנו אותו מכל הניירת שדרשנו מממירים חדשים?

<היו"ר אבישי ברוורמן:>
זאת היתה ההערה של עו"ד וגשל. 

<זאב פרידמן:>
לכן אני חושב שהבקשה לדרוש עמידה, הן במקור והן בהוכחה, שמדובר במוצר חזק משופץ- - - 

<היו"ר אבישי ברוורמן:>
אבל מצד שני, אומר לך מר מלכה שלא גוזרים גזרה על הציבור שרוב הציבור לא יכול לעמוד בה. 

<עוזי יצחקי:>
אומרים האנשים שמבינים פה שזה ייקר את המוצר. 

<זאב פרידמן:>
אפשר להתווכח על מידת ההוכחה שנדרשת. 

<היו"ר אבישי ברוורמן:>
אני חושב שבסוף אני אזרוק את השיפוץ החוצה. 

<עוזי יצחקי:>
זאת היתה הכוונה מראש. 

<איתי עצמון:>
יש עוד נקודה שלא ברורה לי. כאשר מסתכלים על ההגדרה "מוצר תעבורה משופץ", כתוב "מוצר תעבורה משומש, בין אם הוא מוצר תעבורה מקורי ובין אם הוא מוצר תעבורה תחליפי שעובד, נבדק והוכשר לשימוש ברכב". דהיינו, ישנן דרישות והוראות שקבענו כאן לגבי מוצר תעבורה מקורי ועכשיו לגבי מוצר תעבורה משומש. השאלה לשם מה יש צורך לקבוע דרישות נוספות לגבי מוצר תעבורה משופץ. 

<עוזי יצחקי:>
לא אנחנו העלינו את זה. זה עלה על-ידי המוסכים. 

<היו"ר אבישי ברוורמן:>
רבותי, אני לא בשל לקבל החלטה על משופץ. 

<יובל אביעד:>
יש לי בקשה. בתוך 150 המוצרים האלה יש גם מוצרים שחלה עליהם תקינה רשמית. נכון?

<שרית זוכוביצקי-אור:>
לא. 

<לאה ורון:>
מר פלור אמר שעל חלק יש ועל חלק אין, כמו למשל המנוע. 

<עוזי יצחקי:>
אבל מה זה קשור לסעיף הזה?
<לאה ורון:>
הוא עוד לא שאל את השאלה. 

<יובל אביעד:>
בגלל שלתקן רשמי יש מעמד אחר, של תקנה בעלת פועל תחיקתי, בשביל אחידות החקיקה אני רוצה שאם חל על המוצר תקן רשמי זה יהיה בהתייעצות עם שר הכלכלה. 

<אבנר פלור:>
הבעיה הזאת לא קיימת כאן. 

<היו"ר אבישי ברוורמן:>
רבותי, אם לא תפתרו לי את הבעיה עכשיו אוריד את המשופץ, נצביע על המשומש ונחזור אחרי כן. לא חשוב שזה לא בא ממשרד התחבורה. זה התוכן. 

<עוזי יצחקי:>
עובדה שזה לא עלה מאתנו. 

<דרור וגשל:>
אני מציע שגם על המשומש לא תצביע. 

<עוזי יצחקי:>
למה?

<היו"ר אבישי ברוורמן:>
לא, זו לא אותה בעיה. אני נותן לכם שתי דקות להתייעצות.
<(הישיבה נפסקה בשעה 15:20 ונתחדשה בשעה 15:22.)>
<היו"ר אבישי ברוורמן:>
נאשר את המשומש. אם יהיו  מחשבות נוספות לגבי המשופץ אעלה את זה ברביזיה. 
<לאה ורון:>
אתם ממילא צריכים להביא רשימה של כל הבקשות שלכם לדיון מחדש כפי שביקשתי. 

<עוזי יצחקי:>
אני יודע. אנחנו מכינים את זה. 

<לאה ורון:>
אז תשקלו את זה. אם תרצו, תגישו בקשה לדיון מחדש. 

<היו"ר אבישי ברוורמן:>
כרגע אני מאשר את המשומש, עם התיקונים שנאמרו. 

<איתי עצמון:>
אקרא את הסעיף עם התיקונים. 

"הוכחת עמידת מוצר תעבורה משומש בדרישות תקינה תעשה בדרך שקבע השר בהתאם לסוג מוצר התעבורה המיובא". 

<דבי מילשטיין:>
ללא תקן רשמי?

<איתי עצמון:>
מכיוון שיש הוראה כללית בסעיף 89א רבא, ולפיה "הוכחת עמידת דגם מוצר תעבורה בתקן רשמי לפי סעיף 89(3) תהיה באמצעות הצגת אישור ממעבדה מאושרת". אני מבין שככל שיש תקן רשמי שחל על מוצר התעבורה, בין אם הוא משומש ובין אם הוא מקורי, חלות הוראות חוק התקנים לעניין הצגת אישור ממעבדה מאושרת. 

<יובל אביעד:>
אז יש שני אישורים, האחד אישור שלנו, והשני דרכי הוכחה שהם יקבעו. אני לא רוצה כפילות. 

<היו"ר אבישי ברוורמן:>
הוא אומר שהחוק קובע כפילות. 

<אבנר פלור:>
אלה שיש להם תקן רשמי, התהליך כפי שמוצע לא מגיע אלינו בכלל. לדוגמה, מצבר. כל התהליך מול מכון התקנים, שבודק לגבי תקן רשמי, לא מגיע אלינו. אנחנו לא מאשרים מבחינתנו. הוא גם לא מופיע ברשימה. אין פה כפילות. תקן ישראלי רשמי. 

<קריאה:>
לפי פרק ח' הוא לא מוגדר כמוצר תעבורה. 

<איתי עצמון:>
תתייחסו בבקשה לסעיף 89א שאושר בוועדה. 

<דרור וגשל:>
יש הוראה ספציפית בחוק שאומרת שאם מוצר שמייבאים לפה, מוצר מתוך הרשימה, יש עליו תקן רשמי – כרגע אתה אומר שברשימה שתעשה לא יהיה מוצר כזה. אבל נתת כבר את האפשרות שזה יהיה. כאן השאלה, אם יש מוצר ברשימה שחל עליו תקן רשמי, האם הכוונה בסעיף הזה לאפשר דרכי הוכחה שונות מאלה שקבועות בחוק התקנים לתקן רשמי?
<אבנר פלור:>
לא. 

<איתי עצמון:>
זה יובהר בנוסח. 

<גדעון רייס:>
הייתי מבקש הבהרה בקשר לסעיף הקודם. ביקשנו לאפשר גם ISO במקום COP. הייתי מבקש הבהרה ממשרד התחבורה האם זה מקובל עליו. 

<היו"ר אבישי ברוורמן:>
לגבי ההערה של מר רייס קודם: או COP ואם אין אז ISO. זה מקובל עליך, אבנר פלור?
<אבנר פלור:>
כן. 

<היו"ר אבישי ברוורמן:>
מקובל. נרשם בפרוטוקול. 

<איתי עצמון:>
זאת הבהרה לפרוטוקול או תוספת לנוסח?

<אבנר פלור:>
אסביר מה הכוונה שלו ואבהיר. 

<גדעון רייס:>
אחרי שתסיים את ההסבר אני מבקש עוד הבהרה נוספת. 

<היו"ר אבישי ברוורמן:>
תאמר את שתי ההערות ביחד. 

<גדעון רייס:>
מאחר ויש גם נושא של בדיקות מדגמיות, על-פי התקינה האירופאית וכפי שזה מנוסח עכשיו בסעיף למעשה בכל פריט שנייבא לארץ נצטרך להביא את הבדיקה למכון התקנים או לגוף אחר כדי שיבדוק. עד עכשיו הבדיקות נעשות באופן מדגמי, זאת אומרת אם אנחנו מביאים 1,000 מוצרים אנחנו לא צריכים להביא 1,000 תעודות. אנחנו מבקשים שנושא המדגם יהיה גם כן פטור. הגשנו מכתב לוועדה ובו ביקשנו שהמדגם וכל התהליך של הדגימות האלה ייקבע על-ידי משרד התחבורה ולא לפי איזה סעיף בחוק. 

<היו"ר אבישי ברוורמן:>
מה התשובה?

<אבנר פלור:>
אסביר את הבקשה, שיהיה ברור ואז אענה תשובה. 

<שרית זוכוביצקי-אור:>
אני לא הבנתי. 

<אבנר פלור:>
בעצם היום, כפי שנאמר, הדירקטיבה האירופאית בודקת עמידת המוצר בדרישות התקן. בנוסף, יש גם סעיף בדירקטיבה האירופאית שמתייחס לייצור הסדרתי, שזה מה שאומר ה-COP. זאת אומרת, שהייצור הסדרתי של המוצר השני, השלישי והרביעי מתאים למוצר הראשון. במוצרי תעבורה, בניגוד לרכב, יש לעתים תקנים ישנים, שנבדקו לפני 5, 6 או 7 שנים, שבעצם האבטיפוס שלהם אושר לפני 6-7 שנים וה-COP לא חודש. אחרי 3 שנים ה-COP לא חודש לגבי המפעל. הבקשה שלהם, שבמקום עמידה ב-COP לגבי הייצור הסדרתי תהיה עמידה בדרישות ISO. זאת אומרת, שמשרד התחבורה ידרוש במקום COP  עמידה בדרישות ISO. זו בעצם הבקשה. 
<איתי עצמון:>
יש השלכה של ההערה הזאת לנוסח של הצעת החוק?

<אבנר פלור:>
לאיזה סעיף אתם מתכוונים?

<גדעון רייס:>
הגשנו את הנייר הזה לוועדה. מדובר על סעיף 89ג(א) ו-(ב).

<איתי עצמון:>
הסעיף אושר. 

<היו"ר אבישי ברוורמן:>
בסדר, אבל לפרוטוקול, אם זה חשוב אז אפתח את הסעיף לדיון מחדש. 

<אבנר פלור:>
אני מקבל את התיקון. 

<איתי עצמון:>
תבדקו אם צריך לפתוח את הסעיף. 

<היו"ר אבישי ברוורמן:>
תגיד לי מה להוסיף ואני אוסיף. 

<שרית זוכוביצקי-אור:>
אם אנחנו מדברים על משהו שעומד בדרישות התקינה- - - 

<היו"ר אבישי ברוורמן:>
אבנר פלור, תוסיף את זה לרשימה של הסעיפים שאתם מבקשים לפתוח ולדון בהם מחדש. 

<אבנר פלור:>
בסדר. 

<לאה ורון:>
את סעיף 89ג תוסיפו לרשימת הרביזיות. אתם רושמים לכם את זה?

<דידי רוזנפלד:>
לא בהכרח נצטרך רביזיה. נשקול את זה. 

<לאה ורון:>
תביאו תשובה לוועדה. 

<היו"ר אבישי ברוורמן:>
אני מאשר את סעיף 89ד. 

<אבי גונן:>
לגבי המדגמים, בפועל יש מוצרי תעבורה, כמו פנסים או מראות, שמותאמים לכל דגם רכב מסוים והם לא אוניברסליים. למשל, מראת צד מתאימה לדגם מסוים ולשנה מסוימת. כאשר יש ייבוא של מראות – יש אלפי מראות של אותו יצרן. ברגע שבא היבואן הוא מראה לנו את הקטלוג ואני רואה שכל 1,000 המראות או 1,500 המראות האלה לפי הקטלוג עומדות בתקן, וזה גם יצרן שיש לנו  ניסיון אתו, שהוא כבר מייבא שנים, נגיד לצורך העניין "בוש". ואז אני אומר לו: מתוך ה-1,000 תביא לי תעודה על זה ועל זה ועל זה. הוא מביא לי תעודה של עשרה פריטים ואני רואה שזה מתקיים ואני מאשר את זה. 

לפי הצעת החוק בנוסחה היום הוא צריך להביא 1,000 תעודות, שזה כמעט בלתי אפשרי. היצרן, בכמויות שהוא מביא, יזרוק אותו, לא ייתן לו לייבא. אני חושב שהבקשה של גדעון רייס יש בה משהו. צריך כן לאפשר לנו לבדוק תעודות מדגמיות על-פי הבנתנו. 
<היו"ר אבישי ברוורמן:>
בסדר גמור. קיבלנו?

<דרור וגשל ושרית זוכוביצקי-אור:>
לא. 

<דרור וגשל:>
זה לא תואם את הצעת משרד התחבורה. 

<שרית זוכוביצקי-אור:>
המשמעות היא שיבדקו רק חלק מן התקינה ולא הכול. 

<היו"ר אבישי ברוורמן:>
יפה, החיים זורמים. 

<איתי עצמון:>
אתם מדברים על סעיפים שכבר אושרו?

<שרית זוכוביצקי-אור:>
לא, זה הצעה נפרדת. 

<איתי עצמון:>
תבחנו את ההצעה. אם יש צורך לעגן אותה בסעיף נפרד, תביאו הצעת נוסח לוועדה והוועדה תוכל לדון ולאשר אותה. 

<היו"ר אבישי ברוורמן:>
שרית זוכוביצקי-אור, את כבר לא תהיי פה כאשר נעשה את זה. 

<אבנר פלור:>
נבחן את ההצעה ונעביר את ההתייחסות שלנו. 

<שרית זוכוביצקי-אור:>
	"איסור יבוא של מוצר תעבורה משומש
	89ה.
	לא ייבא אדם מוצר תעבורה משומש מסוג שקבע השר בצו."


אני מוסיפה את המילים "בהסכמת שר האוצר ושר הכלכלה". 

<איתי עצמון:>
יש לי שאלה. מדוע יש צורך בסעיף הזה אם קיים כבר סעיף 88ב שאושר, שלפיו שר התחבורה בהסכמת שר האוצר ושר הכלכלה אמורים לקבוע בצו רשימה של מוצרי תעבורה שעליהם יחול הפרק הזה? מה היחס בין סעיף 88ב לבין הרשימה הנוספת או האחרת שמוצע לקבוע כאן בסעיף 89ה?

<שרית זוכוביצקי-אור:>
הרשימה שבסעיף 88ב היא 150 מוצרים שחשבנו שהם בטיחותיים ואנחנו מפקחים על הייבוא שלהם. בין היתר, בודקים דרישות תקינה. מתוך ה-150 האלה – אנחנו עדיין בקבוצת ה-150 – יש מוצרי תעבורה שלא ניתן להביא אותם משומשים לארץ. זה היחס. 
<איתי עצמון:>
כלומר, מדובר על מוצרי תעבורה מתוך הרשימה שתקבעו בצו לפי סעיף 88ב? 

<שרית זוכוביצקי-אור:>
נכון. יסביר את זה אבי גונן טוב ממני. לפי מה שאני למדתי ממנו, יש מוצרי תעבורה שברגע שמשתמשים בהם אי אפשר לחזור ולהשתמש בהם. 

<איתי עצמון:>
נצטרך אולי להבהיר את זה בנוסח. 

<לאה ורון:>
צריך להבהיר את זה. מי יבין כשיקרא את סעיף 89ה שזו הכוונה?

<שרית זוכוביצקי-אור:>
המונח "מוצר תעבורה" בפרק הזה הוא רק ה-150. זאת אומרת, כל אימת שאני נכנסת לפרק אני מדברת על קבוצת מוצרים מוגבלת שתיקבע בצו. 
<היו"ר אבישי ברוורמן:>
לכל פרק יש את התת-קבוצה שלו. 

<שרית זוכוביצקי-אור:>
להיפך, זו היתה הדרך שלנו להציג את הרפורמה ולהוציא החוצה למעשה 25,000 מוצרי תעבורה פחות 150. 

<היו"ר אבישי ברוורמן:>
יפה מאוד. 

<דרור וגשל:>
יש לי עוד שאלה. אין בחוק הסמכה אחרת לאסור על מוצרי תעבורה משומשים שלא נמצאים ברשימה, לאסור את הייבוא שלהם לארץ. 

<דידי רוזנפלד:>
יש חוק. יש חוק לגבי הרשות הפלסטינית. רשום במפורש שאסור להביא חלקים מהרשות הפלסטינית. 

<דרור וגשל:>
אם רוצים עכשיו לקבוע למשל מוצר תעבורה- - - 

<דידי רוזנפלד:>
הם מדברים על ה-150. אתה מדבר על ה-25,000. אני עונה לך לגבי ה-25,000. 

<דרור וגשל:>
איך אתה עונה לי?

<דידי רוזנפלד:>
יש תקנה שאוסרת לייבא. 

<היו"ר אבישי ברוורמן:>
רגע, עו"ד מילשטיין תפסוק. 

<דבי מילשטיין:>
אנחנו כמובן לא רוצים לצמצם את הייבוא ולא רוצים לאסור ייבוא, אלא במקומות שזה נקבע במפורש. בקשר למשומש – אנחנו מסכימים.  
<דרור וגשל:>
אפשר שתידרש ההסכמה שלכם. 

<דבי מילשטיין:>
להרחיב את האיסורים – זה בפירוש לא רצוי. 

<שרית זוכוביצקי-אור:>
השאלה אחרת. 

<דרור וגשל:>
אם יש מוצרי תעבורה משומשים, מחוץ לרשימת ה-150, שרוצים לאסור את הייבוא שלהם, ההסמכה צריכה להיות בחוק הזה. 

<דבי מילשטיין:>
עדיין אנחנו- - -  

<שרית זוכוביצקי-אור:>
אם זה פה, זה חל רק על ה-150. 

<איתי עצמון:>
ייווצר מצב מוזר, שלפיו ניתן לייבא מוצר תעבורה משומש- - - 

<דידי רוזנפלד:>
אז יוסיפו אותו לרשימה. זה יפתור את הבעיה. 

<קריאה:>
הוא לא רוצה לדרוש לו רישיון אבל הוא לא רוצה לגעת במשומש. 

<דידי רוזנפלד:>
שימוש בחלקים משומשים, כתוב במפורש, לא של הרשות הפלסטינית כי אסור לייבא משם. שאלת אם יש חוק. 

<דבי מילשטיין:>
לאסור על ייבוא, מבחינת סחר בינלאומי זה נחשב כצעד דרסטי מאוד. 

<איתי עצמון:>
ועדיין השאלה של עו"ד וגשל נותרה בעינה. 

<דרור וגשל:>
אני שואל את משרד התחבורה האם מבחינה בטיחותית יש מוצרים מחוץ לרשימת ה-150 שלדעתם מבחינה בטיחותית אסור לייבא אותם אם הם משומשים. התשובה שלהם היא כן. 

<שרית זוכוביצקי-אור:>
לכן המקום הוא לא בפרק הזה.

<דידי רוזנפלד:>
מה, למשל?

<אבי גונן:>
למשל אביזרים דינמיים. למשל PTO, ציר שמסתובב, חלק ממערכות הברזלים של מערכת ההיגוי. למה אנחנו לא מתירים? כי רכבים שמעורבים בתאונה ספגו דפורמציה ואני לא רוצה לראות את האביזרים האלה על כלי רכב. בעיקרון אנחנו נתיר הכול, גם מוצרי תקן, אבל אותם אביזרים שאנחנו מזהים שיש להם השפעה משמעותית מאוד כתוצאה מתאונה – נאסור אותם. 

<איתי עצמון:>
המשמעות היא שמוצרי תעבורה משומשים מחוץ לרשימה שתיקבע יהיה מותר לייבא. 

<אבנר פלור:>
כן. 

<לאה ורון:>
זה מה שהם אמרו. לכן זה גם שר התחבורה וגם הסכמת שר הכלכלה. 

<שרית זוכוביצקי-אור:>
לא נכון. אם זה נמצא בפרק הזה האיסור יכול לחול רק כלפי ה-150 כי מוצרי התעבורה פה הם רק 150. אבי גונן אומר שהאיסור לייבא מוצרי תעבורה משומשים יכול לחול גם על מוצרים אחרים בפרק אחר. פה זה תמיד נכון, אבל לדעתי לא נכון להשאיר את זה פה אם רוצים להחיל את זה על כל מוצרי התעבורה. אולי זה צריך לעבור לפרק הסחר, אבל זה מצחיק, זה לא קשור לשום פרק עכשיו. 
<היו"ר אבישי ברוורמן:>
אתם יכולים לבלבל אדם שלא מבין בדיוק בכל סוגי המנועים. מה אתם מציעים?

<שרית זוכוביצקי-אור:>
להעביר את הסעיף הזה לפרק הסחר. 

<אבנר פלור:>
אני מציע להעביר את זה לפרק ט', אם זה אפשרי. 

<היו"ר אבישי ברוורמן:>
עו"ד עצמון, תייעץ לי מה לעשות. 

<איתי עצמון:>
אני מציע שכאשר נדון בהשלמות לסעיפים שטרם אושרו בפרק ט' תביאו הצעה לסעיף בעניין הזה. 

<שרית זוכוביצקי-אור:>
זה הסעיף. הוא רק יעבור לפרק ט'. 

<היו"ר אבישי ברוורמן:>
אני לא מצביע כעת על סעיף 89ה. הלאה. אתם תכניסו אותו למגירה במקומות שאתם רוצים. 

<איתי עצמון:>
בסעיף 89ו אני לא בטוח אם כותרת השוליים מתאימה לתוכן הסעיף.

<שרית זוכוביצקי-אור:>
כתבנו את הסעיף הזה וקיבלנו הערות טובות. 
<היו"ר אבישי ברוורמן:>
החוק זה נראה כבר כמו מכונה משופצת שיש בה כל-כך הרבה בעלים... 

<שרית זוכוביצקי-אור:>
צריך להגיד, הפרק הזה מורכב מאוד. 

אקרא את הסעיף כפי שהוא, אבל אני כבר אומרת, קיבלנו עצות טובות מהיועץ המשפטי של הוועדה ואימצנו אותן. אקרא את הסעיף כפי שנכתב, נסביר ואולי נעשה שינויים בנוסח. 

<איתי עצמון:>
אם את סעיף קטן (ב) בכל מקרה אין בכוונתכם לבקש לאשר כלשונו אז אין טעם לקרוא אותו. 

<היו"ר אבישי ברוורמן:>
אם אתם מגיעים לפתרון, בבקשה. 

<שרית זוכוביצקי-אור:>
נכון. אתחיל בסעיף 89ו.

<לאה ורון:>
הדף שחילקתם עניינו בסעיף 89ו?

<שרית זוכוביצקי-אור:>
כן, סעיף קטן 89ו(ב). 

	"מוצר תעבורה תחליפי
	89ו.
	(א)
לא ייבא אדם מוצר תעבורה מסוג כרית אויר למניעת היפגעות הנוסע אלא אם הוא מוצר תעבורה מקורי. השר בהסכמת שר האוצר רשאי לקבוע מטעמים של בטיחות והגנה על שלום הציבור סוגים נוספים של מוצרי תעבורה שאין לייבאם אלא אם הם מקוריים." 


אסביר. אפשרנו פה לייבא מוצרים מקוריים ותחליפיים. עדיין מבחינה בטיחותית יש מוצרים שאפשר להביא אותם רק מקוריים. כיום זה מוצר אחד, כרית אוויר, ואנחנו כתבנו אותו פה כדי לייתר את הצורך לעשות תקנות כי מדובר במוצר אחד, אבל אנחנו יודעים שזה עשוי להשתנות. כלומר, יכול להתווסף עוד מוצר בטיחות – רכב הוא דבר דינמי, משתנה – שאנחנו לא נוכל לאפשר לייבא אותו תחליפי. לכן בשלב הזה אנחנו לא מחייבים מוצר תעבורה מקורי אבל מסמיכים את השר, שר התחבורה, ב"שלייקעס" של שר האוצר כמובן, שידאג שאנחנו לא נעשה דברים שלא נכונים מבחינה בטיחותית, להרחיב את הרשימה הזאת. 

<איתי עצמון:>
ההערה הראשונה היא הערת נוסח לעניין הגדרת "כרית אוויר". אני חושב שראוי להגדיר את המונח הזה כאן. 

<דרור וגשל:>
המושג הזה לא ברור?

<איתי עצמון:>
אני לא בטוח. גם ל"צמיג" יש הגדרה בחקיקה. אני חושב ש"צמיג" הוא מונח הרבה יותר ברור מ"כרית אוויר". 

<דידי רוזנפלד:>
בשביל מה צריך את זה? אם הוא עומד בתקן- - - 

<היו"ר אבישי ברוורמן:>
יש לי שאלה. באמת אל תיקחו את זה פרסונלית. אתם לא חושבים שהייתם יכולים לשבת ביניכם ולא שאני אשב פה כל הזמן בתור פוסק? האם לא יכולתם לסיים את הדברים האלה קודם?

<אבנר פלור:>
עשינו את זה. 

<היו"ר אבישי ברוורמן:>
אני חושב שחצי מן הדברים האלה יכולתם לסיים ולחסוך לנו זמן. נכון? המשכורת שלי גבוהה אבל השעה שלי גבוהה פחות, אבל יש כאן אנשים שהכרטיס שלהם דופק כל-כך הרבה זמן...

<אבנר פלור:>
אני רוצה להתייחס לְמה שאמרת. לפני הדיונים האלה כן קיימנו מגעים. 

<היו"ר אבישי ברוורמן:>
יש מגעים שהם לא פוריים. 

<אבנר פלור:>
אבל יש פה דברים מהותיים שעולים במהלך הדיון, או שלא קיבלנו או שמעלים אותם כעת. 

<איתי עצמון:>
יש הגדרה מקצועית למונח "כרית אוויר"?

<אבנר פלור:>
אנחנו נגדיר. חשבנו שזה ברור. 

<רון מלכה:>
יש לי הערה לסעיף הזה בכלל. למה לגבי כרית אוויר נדרש רק מוצר מקורי? הרי היצרן לא מייצר אותה אלא מייצרים אותה עבורו. אם אני הולך ליצרן שמייצר את הכרית עבור היצרן וקונה ממנו- - - 

<שרית זוכוביצקי-אור:>
זה נחשב למקורי. 

<רון מלכה:>
אם רואים בזה מקורי אז צריך לציין את זה כמקורי. 

<שרית זוכוביצקי-אור:>
זה כתוב בהגדרה. 

<דידי רוזנפלד:>
אבל יצרן אחר, שהוא לא אותו יצרן, יכול להכין כרית אוויר שעומדת בכל התקנים האירופאים או האמריקאים, לפי העניין. מה ההבדל בכרית האוויר שאין בה ברקסים?

<אבי גונן:>
לכרית אוויר אין דרישת תקן בדרישה האירופאית. כרית האוויר נמדדת- - -

<דידי רוזנפלד:>
היום. ומה יהיה מחר?

<אבי גונן:>
במסגרת בדיקות התרסקות של כלי רכב כרית האוויר- - - 

<היו"ר אבישי ברוורמן:>
קצת כואב לי איך שזה מתנהל. אנחנו עובדים פה קצת. אנחנו כל-כך רוצים לעזור לכם אבל קשה לעזור למי שלא מספיק עוזר לעצמו. 

<אבנר פלור:>
אנחנו עוזרים לעצמנו, אדוני היושב-ראש, עובדים יומם ולילה. הפרק הזה הוא אחד הפרקים הכי מורכבים וקשים בהצעת החוק הזאת. באמת הוא פרק קשה מאוד, גם מקצועית וגם משפטית. אם רוצים לפתוח את השוק צריך- - - 
<היו"ר אבישי ברוורמן:>
יש לנו רבע שעה. מה אתה רוצה לעשות ברבע השעה הזאת, מר פלור?

<אבנר פלור:>
להתקדם. 

<דבי מילשטיין:>
אנחנו רוצים להוסיף הסכמה של שר הכלכלה. 

<אבנר פלור:>
אין בעיה, מקובל. 

<לאה ורון:>
לשם מה נדרש אישור של שר האוצר לנושא הזה?

<שרית זוכוביצקי-אור:>
הם רוצים לשמור על התחרות ולקבוע שמוצר תעבורה- - -

<היו"ר אבישי ברוורמן:>
כל שר יפריע לשני. 

<שרית זוכוביצקי-אור:>
לא, להגביל את הייבוא למוצרי תעבורה מקוריים. הם רוצים לראות שאנחנו לא נשתולל כאן, זה הכול. למרות שאלו  היבטים בטיחותיים בלבד.

<היו"ר אבישי ברוורמן:>
כל שר רוצה להיות ראש הממשלה, כל אחד מפריע לשני באמצעות יועצים משפטיים ובירוקרטיה. מדינת ישראל, אנה את באה?

<דידי רוזנפלד:>
אדוני היושב-ראש, אני מציע לוועדה לא לקבל את הסעיף הזה. אם מדובר על ייבוא כרית אוויר שעומדת בכל התקנים האירופאים או האמריקאים, לפי העניין, אז למה לא להביא אותה?

<זאב פרידמן:>
אתה יכול להביא אותה. תסתכל בהגדרה של המוצר המקורי. 

<דידי רוזנפלד:>
לא כמקורי. כתחליפי. 

<אבנר פלור:>
אציע משהו. אדוני היושב-ראש, אני מתפלא שאיגוד יבואני הרכב לא מדבר על זה, אבל היום, לפחות לפי המידע שמצוי ברשותנו, אין הסכמה של יצרני הרכב להתקין כרית אוויר משומשת. יחד עם זאת, אני מציע, היות ולא ניכנס פה כרגע לוויכוחים כאלה ואחרים, את הרישה של הסעיף הזה למחוק ונכתוב: "השר, בהסכמת שר האוצר ושר הכלכלה, רשאי לקבוע מטעמים של בטיחות והגנה על שלום הציבור סוגים של מוצרי תעבורה שאין לייבאם אלא אם הם מקוריים". נדון בזה, וזהו. 

<היו"ר אבישי ברוורמן:>
אושר. 

<דידי רוזנפלד:>
הוא יכניס את כל האוטו. שלפחות יהיה באישור ועדת הכלכלה. 

<היו"ר אבישי ברוורמן:>
אני מאשר. 

<אינגריד הר-אבן:>
רגע, כבוד היושב-ראש לא נתן לי לדבר. אני רוצה שיירשם בשם איגוד המוסכים שאנחנו תומכים מאוד בהשארת נושא כרית האוויר בחקיקה ראשית. זה פריט בטיחותי מן הדרגה הראשונה ואם לא היו עושים אתו "פוילע שטיקים", בשפת העם, לא היה צריך להכניס אותו. אנחנו תומכים להשאיר את זה, בפה מלא. אבנר פלור, בבקשה אל "תתקפל" בעניין הזה.

<אבנר פלור:>
אף אחד לא "מתקפל". אנחנו לא "מתקפלים".
<איתי עצמון:>
ההערה לעניין כרית אוויר היא לא הוראה כל-כך מהותית שחייבים לעגן אותה בחקיקה ראשית. אפשר בהחלט לעגן אותה בחקיקת משנה. 

<דידי רוזנפלד:>
ברקסים יותר מסובך. 

<אינגריד הר-אבן:>
זה עד שיש תאונה. 

<היו"ר אבישי ברוורמן:>
אני מאשר. נעבור לסעיף הבא. 

<איתי עצמון:>
את סעיף קטן (ב) אני מבין שאתם מבקשים למחוק ולהחליף אותו בנוסח שחילקתם במהלך הישיבה. אני מציע שתסבירי לְמה מכוון הסעיף הזה.  

<שרית זוכוביצקי-אור:>
מדובר במוצרי תעבורה תחליפיים שבאים בתקינה אמריקאית ומיובאים מחוץ לארצות-הברית. זה מורכב, אבל צריכים להתקיים כל התנאים האלה. אנחנו רוצים לאפשר ליבואנים שאינם מצליחים לעמוד בדרכי ההוכחה הרגילות לייבא משלוחים חד-פעמיים ולתת לגביהם הוכחה ספציפית. סעיף 89 מדבר על אישור דגם, זאת אומרת מוכיחים פעם אחת שדגם עומד בדרישות התקינה ואתה מקבל אישור לדגם ויכול עם רישיון הייבוא הזה להכניס משלוחים ללא הגבלה. כאן אנחנו מדברים על מתן אישור למשלוח ספציפי עם דרישות ייחודיות. 
<איתי עצמון:>
הדבר עולה בקנה אחד עם הוראות לפי פקודת הייבוא והייצוא?

<שרית זוכוביצקי-אור:>
כן. התייעצנו בעניין הזה עם היועצת המשפטית של ועדת הייבוא, עו"ד תהילה ורון, והיא אמרה, אל"ף, שזה פרקטיקה נוהגת, ובי"ת, שזה מקובל. היא אמרה שזה מופיע גם בפריטים מתחום התקשורת. הרעיון הוא לתת אישור ייבוא חד-פעמי, להבדיל מאישור ייבוא לדגם שמאפשר ייבוא מתמשך עם הרישיון.

<זאב פרידמן:>
זה כולל צמיגים?

<איתי עצמון:>
זה כולל הכול.

<זאב פרידמן:>
אם זה כולל צמיגים אז בעצם יקבלו אישורים- - - 

<איתי עצמון:>
לעניין צמיגים, הנושא מוסדר בסעיף נפרד ולא כל-כך ברור מה היחס בינו ובין שאר הסעיפים, אבל זה יידון כשנדון באותו סעיף. 

<שרית זוכוביצקי-אור:>
זה יהיה הסעיף הבא. כותרת השוליים שלו תהיה "רישיון לייבוא חד-פעמי".

<איתי עצמון:>
"רישיון" או "אישור". נמצא את הנוסח המתאים. 

<שרית זוכוביצקי-אור:>
זה יהיה "רישיון", כי "רישיון" הוא "אישור או רישיון".
	"רישיון לייבוא חד פעמי
	
	על אף האמור בסעיף 89 רשאית הרשות המוסמכת ליבוא לתת רישיון יבוא חד-פעמי של מוצר תעבורה תחליפי שקיימות לגביו דרישות תקינה פדרליות והוא מיובא מחוץ לארצות-הברית בתנאים שקבע השר, ובכלל זה לעניין דרכי ההוכחה." 


<איתי עצמון:>
כלומר, גם זה סעיף מסמיך בעצם. 

<שרית זוכוביצקי-אור:>
זה סעיף מסמיך שמאפשר לנו לתת אישורים פרטניים למשלוחים. 

<איתי עצמון:>
ניתנים היום אישורים כאלה?

<שרית זוכוביצקי-אור:>
כן. 

<אבי גונן:>
בפועל לא קיים ייבוא לפי תקינה אמריקאית מחוץ לארצות-הברית. 

<איתי עצמון:>
אני מתכוון לפרקטיקה של אישור חד-פעמי. 

<אבנר פלור:>
כן, יש כזה. ישנה תקינה אירופאית. 

<איתי עצמון:>
מה הדרישות שדורשים לגבי מלאי כזה או משלוח כזה?

<אבנר פלור:>
עמידה בדרישות תקינה. אם הוא מביא ספציפית אינדיבידואלית הוא מביא תעודה של מעבדה. 

<איתי עצמון:>
אבל דרישות תקינה זה לא לגבי הדגם? אז כאן בעצם מדובר על מסלול אחר, לא מסלול של ייבוא דגם מוצר תעבורה אלא בעצם משלוח ספציפי של מוצרי תעבורה. 

<אבנר פלור:>
כן, משלוח ספציפי. התעודה היא בעצם על עמידה בדרישות תקן מסוים לאותו משלוח ספציפי. יש מקרים כאלה. הם לא מרובים אבל ישנם. 

<היו"ר אבישי ברוורמן:>
יש הערות? אין הערות. אני מאשר את סעיף 89ו.

<אבנר פלור:>
אדוני היושב-ראש, נעשה הקדמה לסעיף 89ז.

<אבי גונן:>
לגבי צמיגים, ייתרנו את הרכיב הזה מכלל מוצרי התעבורה. צמיג הוא בעצם האביזר הכי בטיחותי ברכב. הוא גם רגיש מאוד לתנאי הסביבה – החום, הטמפרטורה והשמש – ולכן יש לנהוג בו בזהירות. לכן קבענו לגבי הצמיג דרישות כדי להבטיח את בטיחותו מעבר לכל ספק. 

הבדלנו בין ייבוא מארצות-הברית ובין ייבוא מאירופה. התייחסנו לצמיג שמיובא מארצות-הברית ועשינו הקלות, כי בחלק מן המקרים הצמיג שמגיע מארצות-הברית יש לו גם את התקינה האירופאית אבל אין לו פרמטרים מסוימים שלא קיימים בארצות-הברית, לכן גם ייתרנו אותם, כמו למשל את ה-label. מי שמכיר, היום על הצמיג יש label שמציג את האיכויות שלו לכושר אחיזה, לשחיקה, לרמת גלגול. בתקינה האמריקאית אין צורך בזה, לכן הצמיגים שנמכרים בשוק האמריקאי עם התקינה האירופאית אין להם את ה-label. לכן לגביהם, כדי לא ליצור חסמים, הורדנו את הדרישה הזאת. 

מן הטעם הראשי שאמרתי, שהצמיג רגיש, אנחנו קובעים לצמיג גם היום בפועל שיש לו לפחות 12 חודשי טריות. זו המדיניות שקיימת היום. שימרנו אותה בדרישה כאן. 
<רון מלכה:>
12 חודשים או 18 חודשים. 

<אבי גונן:>
סליחה, 10 חודשים היום בפועל, ועל הרכב 18 חודשים. אבל פה אנחנו מדברים על הצמיג, לא על הרכב. 

<רון מלכה:>
צמיג שמורכב על רכב חדש – 18 חודשים. 

<אבנר פלור:>
אבל כאן מדובר על מה שאתה מייבא. 

<רון מלכה:>
צמיג ב-After market – 10 חודשים. 

<קריאה:>
אבל למכור מותר רק 6 שנים. 

<אבי גונן:>
אני מבקש להוסיף שבעצם לפי הנוסח שרשום פה, צמיג שעומד בתקינה האמריקאית בלבד לא ניתן לייבא אותו מחוץ לארצות-הברית על-פי הנוסח שכתוב פה. צריך להבין ש-99% מהצמיגים שמשווקים בעולם יש להם תקינה דואלית, גם אמריקאית וגם אירופאית. זאת אומרת, מעטים ביותר המקרים של צמיג שמסומן עליו רק DOT, רק תקן אמריקאי. לכן הגענו למסקנה שקשה לנו מאוד לפקח על הצמיג שמיוצר רק ב-DOT, שמיוצר מחוץ לארצות-הברית, ולהבטיח את הבטיחות שלו. 
<איתי עצמון:>
אדוני, אני מבקש לשאול שאלת הבנה. האם הסעיף הזה גובר על כל ההוראות שהוועדה אישרה קודם לכן לעניין דרישות תקינה, לעניין מוצר מקורי, תחליפי ומשומש? מה היחס בין ההוראה הזאת לשאר הסעיפים בפרק הזה?

<היו"ר אבישי ברוורמן:>
זאת היתה השאלה של מר פרידמן. לגבי צמיג יש הוראות פה והוראות פה. 

<איתי עצמון:>
השאלה אם זו הוראה ספציפית שגוברת על כל ההוראות האחרות. 

<רון מלכה:>
אין בצמיג דבר נוסף, יש יצרן וזהו. 

<דבי מילשטיין:>
אתה שואל רק על צמיגים או באופן כללי?

<איתי עצמון:>
אני שואל לגבי סעיף 89ז, שעניינו צמיגים. האם מדובר בהוראה ספציפית שגוברת על כל שאר ההוראות, או שמדובר על תנאים נוספים?

<אבנר פלור:>
אלה תנאים נוספים. גם נושא של טריות הצמיג, של מספר החודשים, שלא היה בסעיפים הקודמים, גם נושא של- - -

<היו"ר אבישי ברוורמן:>
משרד הכלכלה, אין לכם מה להגיד?

<דבי מילשטיין:>
זה בסדר. 

<דידי רוזנפלד:>
יש בעיה עם סעיף 89ז(א)(2). 

<איתי עצמון:>
אני גם לא כל-כך מבין את פסקאות (3) ו-(4). הן לא כל-כך מתאימות לרישה. הרישה אומרת: "לא ייבא אדם צמיג אם התקיים אחד מאלה" ולאחר מכן יש תנאים. 

<שרית זוכוביצקי-אור:>
נכון, אני מסכימה אתך. 

<לאה ורון:>
אי אפשר להבין מה אתם רוצים לומר. 

<היו"ר אבישי ברוורמן:>
אני מוכרח להגיד לכם שהעבודה כאן, אם היו כך מתקנים רכב אז הוא היה קצת מקרטע. 

<היו"ר אבישי ברוורמן:>
הסבלנות שלי רבה והצוות שלי בוועדת הכלכלה הוא הצוות הטוב ביותר בכנסת. אני מבקש מאוד שתשתדלו קצת לשפר את המוצר שאתם מביאים לוועדה. 

אני רוצה גם לנצל את ההזדמנות הזאת ולהיפרד מעו"ד שרית זוכוביצקי-אור שלא תהיה פה בחודש הבא. אם היא תהיה ביום ראשון אז אני עוד לא נפרד. 

<דרור וגשל:>
בשתי הדקות שנשארו, יש סעיף שדילגנו עליו, סעיף 89ו. 

<היו"ר אבישי ברוורמן:>
אנא תציע מה אתה רוצה להוסיף ב-2 הדקות שנותרו. 

<קריאה:>
אבל אם מחקת את סעיף 89ו(ב) אז מה זה רלוונטי?

<חן קריצ'בסקי:>
אנחנו מייצגים את יבואני צמיגים. נמצא אתי גם גבי דובינסקי מאיגוד לשכות המסחר. אני רוצה להתחבר לנושא הרציונל שעובר פה כחוט השני, גם בדיון הקודם ביום ראשון וגם היום. בעצם המטרה פה והרציונל שאנחנו מדברים עליו הם הורדת החסמים, הורדת מחירים, מתן מקום ראוי גם לתקינה האמריקאית. זה בא לידי ביטוי גם במכתב ששוגר, – כפי שכבוד היושב-ראש אמר: מה שטוב לארצות-הברית טוב גם לנו – וגם בתיקון שרק היום צורף כאן. 
משרד התחבורה איתר את החסמים. בעצם ביחס לכלל מוצרי התעבורה הוא נתן מקום מקביל לתקן אירופאי ותקן אמריקאי, אולם בכל הקשור לצמיגים זה לא קרה. אנחנו בגישה שאותה גזירה צריכה לחול גם לגבי הצמיגים. 
<היו"ר אבישי ברוורמן:>
את אומרת שלגבי הצמיגים לא צריך להחמיר יותר. 

<חן קריצ'בסקי:>
נכון. וגם עכשיו כשעלה נושא הדאגה לתקן אמריקאי, שלמעשה לא נסמך על מעבדה חיצונית ובלתי תלויה ונסמך רק על הצהרות וכולי, אז יש "שלייקעס" ויש "חגורה", יש 12 חודשים, שהפכו ל-8 חודשים, יש את המנגנון שלא ראינו Recall, שלא מתנהלת חקירה. למה לא לעשות אותו דבר לגבי צמיגים?

<היו"ר אבישי ברוורמן:>
רבותי, השאלה היא האם דין צמיגים כדין היֶתר.

<איתי עצמון:>
לפני שאני מבין את השאלה אני צריך להבין את הסעיף, ואני לא מבין אותו. 
<לאה ורון:>
גם אני לא. 

<חן קריצ'בסקי:>
גם אני לא, אבל זה לא משנה במיוחד לגבי כל אותן סיטואציות. במהות אין שום סיבה להבדיל, במיוחד אם המגמה היא ל- - - 

<איתי עצמון:>
אולי לא עושים אבחנה, אני לא יודע. 

<היו"ר אבישי ברוורמן:>
השאלה היא מה נשתנה צמיג מכל הלילות. 

<אבנר פלור:>
מכיוון שצמיג הוא אחד המכללים הבטיחותיים ביותר ברכב, הוא מקשר בין הרכב לכביש, לכן ההתייחסות אליו שונה. 

<היו"ר אבישי ברוורמן:>
שואלת עו"ד קריצ'בסקי: ומה עם בלמים? 

<דידי רוזנפלד:>
ומה עם תפוחי הגה? יש רשימה של דברים. 

<חן קריצ'בסקי:>
למה תקן אמריקאי לא מספיק טוב בשביל ישראל? למה צמיגים שנכנסים לארצות-הברית טובים לארצות-הברית ולא טובים לנו?
<אבי גונן:>
מתירים. אין בעיה. 

<היו"ר אבישי ברוורמן:>
רבותי, השעה 16:00. אם עו"ד עצמון וגברת ורון לא מבינים את זה – אני מסתכל על מר יצחקי ומכוון גם לשר, הבנתי שמצד אחד רוצים איכות אבל מצד שני רוצים לחתוך בירוקרטיה כדי שדברים שטובים באמריקה ובאירופה יגיעו לישראל. לכן השאלה היא האם מה שאתם עושים כרגע – אם עו"ד עצמון וגברת ורון לא מבינים אז גם אני לא כל-כך מבין. לכן אני מציע שכדי לשכנע אותנו תתכנסו פעם נוספת. אנחנו ניפגש שוב ביום ראשון ויבוא לציון גואל. 

אני מודה לכולם. תודה רבה. הישיבה נעולה. 

<הישיבה ננעלה בשעה 16:00.>
